AMBiTга хуш келибсиз! | ХИТОЙ – ЎЗБЕКИСТОН – ҚОЗОҒИСТОН ТЕЛЕКЎПРИГИ\nAMBiTга хуш келибсиз! ХИТОЙ – ЎЗБЕКИСТОН – ҚОЗОҒИСТОН ТЕЛЕКЎПРИГИ\nХИТОЙ – ЎЗБЕКИСТОН – ҚОЗОҒИСТОН ТЕЛЕКЎПРИГИ\n31 август куни импорт ва экспорт товарларнинг дунёдаги йирик Кантон ярмаркаси, CATNON Fairга бағишланган Гуанчжоу-Тошкент-Чимкент телекўприги бўлиб ўтди. Телекўприк Халқаро бизнес ва технологиялар ассоциацияси, Ўзбек-Хитой савдо уйи, «InternationalBusinessTravel», Чимкент шаҳар Савдо-саноат палатаси ва Кантон ярмаркаси ташкилотчилари томонидан ташкил этилди.\nХалқаро ҳамкорликни ўрнатиш мақсадида AMBiTнинг кўргазма ташкилотчилари билан ҳамкорлиги доирасида бу каби видеоконференциялар доимий ўтказилиб келинади. Шу пайтга қадар Тошкент, Наманган, Фарғона ва Самарқанд, шунингдек, Баку ва Душанбе шаҳарларида телекўприклар ташкил этилган.\n2017 йилнинг октябрь-ноябрь ойларида 122-Кантон ярмаркаси бўлиб ўтади. У Гуанчжоу шаҳрида бир йилда икки марта: баҳорда ва кузда ўтказилади. Биринчи кўргазма 1957 йилда ташкил этилган. Кантон ярмаркаси қадимий ва Хитойдаги энг йирик кўргазма ҳисобланади. Хитой ва хорижий мамлакатларнинг 24 мингта компанияси иштирок этади.\nКантон ярмаркаси – бу экспорт ва импорт учун асосий платформа. Аммо бизнеснинг бошқа турлари ҳам иштирок этади: иқтисодиёт ва техник кооперация, товарлар инспекцияси, суғурта, логистика, реклама, консальтинг ва шу кабилар. Дунёнинг барча мамлакатларидан бизнесменлар йиғилиб, бизнес-маълумотларни алмашадилар ва тадбиркорлик алоқаларини ўрнатадилар.\nБизнеснинг турли соҳаларида фаолият кўрсатувчи тадбиркорлар Чимкентдаги видеоконференцияда қатнашдилар. Иштирокчилар Хитойда ускуналар сотиб олиш, етказиб бериш сифати ва шартлари, Хитой томони билан ҳамкорлик алоқаларини ўрнатиш ва шартномалар тузиш, ярмаркага ташриф буюриш ёки иштирок этиш, Хитойга ва Хитойдан Қозоғистонга товарларни жўнатиш ёки етказиб беришга доир саволлар билан мурожаат қилдилар.\nБарча музокаралар учун мос тушадиган GroundZero амфитеатридаги ICU.UZ вебинарлари ва видеоконференциялар хизмати ва профессионал ускуналар туфайли телекўприк юқори савияда ташкил этилди.\nТадбир якунида ташкил этилган кофе-брейк давомида тадбиркорлик масалаларининг муҳокамаси норасмий тарзда давом этди.\nБундай видеоконференциялар амалда шуни кўрсатмоқдаки, халқаро бизнес алоқаларини ўрнатиш, импорт-экспорт шартномаларни тузишга ёрдам бермоқда, инновация технологияларини ривожлантириш ва татбиқ этишни рағбатлантирмоқда. Шунинг учун Ўзбекистон ва бошқа мамлакатлар тадбиркор ва бизнесменлари манфаатларини бирлаштириб, AMBiT келажакда бу каби тадбирларни ўтказади.


Очиқ манбалар асосида суриштирув олиб борувчи Open source investigations журналистик гуруҳи, 29 декабр куни Шариф Иноятовнинг Россиядаги йирик бизнесига оид маълумотларни эълон қилди.\nШариф Иноятов Россиядаги Uzgardens улгуржи савдо ширкатининг юз фоиз улуши эгасидир.\nШариф Иноятов, Ўзбекистондаги қудратли МХХ раиси, бу идорани 22 йилдан буён бошқариб келаётган Рустам Иноятовнинг ўғлидир.\nUzgardens – Россиянинг Ўзбекистондан мева сабзавот етказиб беришга ихтисослашган йирик ширкатидир.\nИноятовлар Компанияси Gold Dried Fruits Exportнинг Россиядаги эксклюзив импортери ва дистрибьютори саналади. GDF Export эса Ўзбекистондаги йирик қуруқ мева ва сабзавот ишлаб чиқарувчи тармоқдир.\nМақолада тасдиқланишича, Рустам Иноятов нафақат генерал-полковник, балки мансабидан оиласини бойитишда фойдаланувчи олигарх ҳамдир.\nЎзбекистон собиқ Совет Иттифоқининг йирик мева сабзавот экспортеридир. У Эрон ва Тожикистон билан биргаликда Россия импортининг 80 фоизини таъминлаб келади.\n2012 йили, Европа Иттифоқи ва бошқа давлатлар Россияга мева-сабзавот ипрортини тўхтатгач, Тошкентда Gold Dried Fruits Exports номи остида кампания ташкил қилинган эди.\nКампаниядан кўзланган мақсад ўзбек мева сабзавотининг Россия бозоридаги рақобатбардошлигини ошириш бўлган.\nБир йил ўтиб, 2013 йили, 7 гектар майдонда, кунига 120 тонна мева ва сабзавотни қайта ишлашга мўлжалланган улкан завод қурилади.\nШариф Иноятовга тегишли GDF Export фабрикаси тезгина Ўзбекистондан қуруқ мева ва сабзавот етказиб берувчи улкан корхонага айланади. Унинг 95 фоиз махсулоти МДХ давлатларига ва асосан Россияга экспорт қилинади.\n2015 йилнинг 3 июнида Шариф Рустамович Иноятов, “Мева сабзавот савдоси”га мўлжалланган Россиянинг чекланган масъулиятли ширкати бўлган UZGARDENSга асос солади.\nШиркат акционери сифатида Рустам Иноятовнинг ўғли Uzgardensнинг мутлақ эгасидир. Ширкат сайти, жумладан шу йилнинг 6 октябрида Uzgardens ширкатининг Тошкентдаги офисига Чеченистон рахбари Рамзан Қодиров ташрифи ҳақида ёзган.\nОSИ суриштирув гуруҳи, Ўзбекистон махфий хизмати генералининг ўғли Москвадан ташқари Тула ва Венанинг Зальцбург шаҳарларига ҳам сармоя киритгани ҳақида ёзди.\nМасалан, Тула шаҳридаги “Воловский комбикорм заводи”нинг 30 фоиз улуши ҳам Шариф Иноятовга тегишли. Шариф Иноятовнинг Заводдаги ҳамкорлари, Рашид Дашлакиев, Равшан Убайдуллаев ва Бахтиёр Фозиловлардир.\nИноятовларга қарашли Венадаги Benif Handels ширкатига ётқизилган сармояларни эса OSI бундан олдинги суриштирувида очиқлаганди.\ndata-title="OSI: Иноятовларнинг Россиядаги бизнеси (видео)" data-description="Очиқ манбалар асосида суриштирув олиб борувчи Open source investigations журналистик гуруҳи, 29 декабр куни Шариф Иноятовнинг Россиядаги йирик бизнесига ..." data-image="https://eltuz.com/wp-content/uploads/2018/01/r6245924-2.jpg" data-url="https://eltuz.com/video/202229/" data-services="facebook,odnoklassniki,twitter,telegram" data-counter="ig">


Европа Иттифоқи ва Туркия миграция муаммоси бўйича келишувга эришдилар\nЕвропа Иттифоқи ва Туркия Бельгиядаги саммитда миграция муаммосини ҳал қилишнинг асосий тамойилларини келишиб олдилар. Бу ҳақда Twitter’да Еврокомиссиянинг расмий вакили Мина Андреева маълум қилди.\n"Еврокомиссия раиси Жан-Клод Юнкер ва Еврокенгаш раиси Дональд Туск ЕИ саммитида Туркия бош вазири Аҳмет Довудўғлу билан муҳожирлар инқирозини биргаликда ҳал қилишнинг асосий тамойилларини келишиб олдилар", деб ёзди Андреева.\nТускнинг маълум қилишича, Европа Иттифоқи ва Туркия муҳожирлар оқимини қисқартиришга келишиб олдилар. У, шунингдек, қочқинларнинг Европа Иттифоқига "болқон йўналиши" бўйича кириши бундан буён "ёпилганини" эълон қилди. "Европага ноқонуний миграция кунлари поёнига етди", деб қўшимча қилди Туск.\nФранция президенти Франсуа Олланд ўз навбатида Туркияга миграция муаммосини ҳал қилиш учун яна 3 млрд евро ажратилиши мумкинлигини айтди. У, шунингдек, Анқара Грецияга Туркиядан келган муҳожир ва қочқинларни қабул қилишга рози бўлганини маълум қилди. Олланднинг таъкидлашича, Европа Иттифоқи шенген келишувини сақлаб қолишга муваффақ бўлди.\nГермания канцлери Ангела Меркель агар Анқара ўзида қочқинларни қабул қилишга рози бўлса, унда ЕИ июндаёқ Туркия билан виза тартибини юмшатиши мумкинлигини айтди.\n7 мартда Брюсселдаги музокараларда мураккабликлар вужудга келгани ҳақидаги маълумот пайдо бўлганди. Музокаралар давомида Туркия раҳбарияти миграция инқирози билан боғлиқ муаммоларни ҳал қилиш учун Европа Иттифоқидан 20 млрд евро сўрагани маълум қилинганди.


Маймун ад-Дабусий -\nАбул Фатҳ Маймун ибн Муҳаммад ад-Дабусий Дабусия аҳлидан бўлганлар. Марвда яшаганлар. Солиҳ шайх, тақводор, парҳезкор ва сидқ аҳлидан эдилар. Абдураҳмон ибн Муҳаммад ас-Сарахсийдан фиқҳ ва ҳадис илмларидан таълим олганлар. Мен у кишидан таълим олганман. Ҳижрий 535 (милодий 1141) йилда вафот этиб, Марвда «Шаждон»да дафн қилинганлар.


Фарғонада рақамли телевидениенинг янги DVB-T2 стандарти ишга туширилди - Zamin.uz\nФарғонада рақамли телевидениенинг янги DVB-T2 стандарти ишга туширилди\nЎзбекистон Республикаси Президентининг 2012 йил 17 апрель кунги «Ўзбекистон Республикасида рақамли телеузатувга техник ва технологик ўтиш бўйича давлат дастури» тўғрисидаги Қарорига мувофиқ Фарғона вилоятида рақамли телеузатувга ўтиш амалга оширилди. Бу ҳақда «Infocom.uz»га асосланиб «Daryo.uz» хабар берди.\nАйни пайтда рақамли телевидение сигналлари Фарғона, Қўқон ва Сўх туманида жойлашган рақамли узаткичлар орқали Фарғона вилоятининг барча туманларига тарқатилмоқда.\nРадиочастотали спектрдан янада самаралироқ фойдаланиш учун 2015 йил майидан Фарғона шаҳрида ер усти телеузатуви учун DVB-T2 стандарти ишга туширилди, у 16 та SD телеканалларини узатиш имкониятига эга.\nDVB-T2 рақамли сигналини қабул қилиш учун ушбу стандартга мос тушувчи махсус тюнер керак бўлади. Бундай тюнер Навоий вилоятидаги Telecom Innovations қўшма корхонаси томонидан чиқарилади, уни Фарғона вилояти «Ўзбектелеком» Акнинг «Ягона дарча» сотув офисларидан олиш мумкин. “Замин” янгиликларини “Одноклассники”да кузатиб боринг\nЯнгиликлар » Технология » Фарғонада рақамли телевидениенинг янги DVB-T2 стандарти ишга туширилди


ЎзА - Жанубий Кореялик шифокорлар Бухорода\n20.04.2017 15:18 Чоп этиш версияси\n“Соғлом авлод учун” халқаро хайрия фонди соҳага оид давлат дастурлари ижроси доирасида бемор ва ногирон болаларни соғломлаштириш мақсадида хорижий ташкилотлар билан ҳамкорликда қатор лойиҳаларни амалга ошириб келмоқда. Масалан, Германиянинг “Friedensdorf International” халқаро ташкилоти, Жанубий Кореянинг “Save the Children” халқаро фонди ва бошқа муассасалар билан ўзаро ҳамкорлик ўрнатилиши натижасида туғма юрак нуқсони, қўл-оёқ бўғимлари, тери куйиш асоратлари ва бошқа хасталиклар билан оғриган бир гуруҳ болалар бепул соғломлаштирилди.\n“Daewoo International” корпорацияси ҳомийлигида “Vision Care” халқаро ташкилотининг бир гуруҳ шифокорлари Бухоро вилояти кўп тармоқли тиббиёт марказида бўлиб, Бухоро ва Навоий вилоятлари аҳолисини чуқурлаштирилган тиббий кўрикдан ўтказди. Мурожаат қилганларнинг қарийб 100 нафарида катаракта бартараф этилиб, кўз гавҳари алмаштирилди.\n– Ташкилотимиз Ўзбекистонда баҳор ва куз фаслида бир неча кун давомида аҳолига тиббий хизмат кўрсатиб келмоқда, – дейди Жанубий кореялик кўз шифокори Хан Жангмо. – Юртингизда кўп нарса эътиборимизни тортди. Тиббиёт муассасалари замонавийлиги, зарур тиббий жиҳозлар билан таъминлангани мамлакатингизда соғлиқни сақлаш соҳасига алоҳида эътибор қаратилаётганини тасдиқлаб турибди. Тиббий кўрик ва операцияларда кўмаклашган ўзбекистонлик малакали офтальмолог-шифокорлар билан ҳамкорликда ишлаш ёқимли бўлди.\n– Бир кўзим хиралашиб қолгач, туман кўп тармоқли марказий поликлиникасига мурожаат қилдим, – дейди Олот тумани Оқпўлат қишлоғидан 67 ёшли Шароф Ибодов. – Шифокорлар операция қилиш зарурлигини, яқин кунларда Бухоро шаҳрига келадиган Жанубий кореялик мутахассисларга учрашишни айтди. Улар тавсияси билан хорижлик шифокорлар ҳузурига келдим. Жарроҳлик амалиёти яхши ўтди. Мана, кўзим ёшлигимдаги каби тиниқ-равшан кўра бошлади.\nАкция доирасида чуқурлаштирилган офтальмологик текширувлардан ўтган беморлар дори-дармон, махсус кўзойнаклар билан бепул таъминланди. Уларга кўз хасталикларининг олдини олиш юзасидан тегишли маслаҳатлар берилди.


Тожикистонда 15 кишида коронавирус аниқланди - 30.04.2020, Sputnik Ўзбекистон\nТожикистонда 15 кишида коронавирус аниқланди\nТожикистонда коронавирус билан боғлиқ 15 та ҳолат аниқланди. Ўн киши Хўжандда, яна беш киши Душанбеда касалланган. 30.04.2020, Sputnik Ўзбекистон\n15:23 30.04.2020 (янгиланди: 15:44 30.04.2020)\nТожикистонда коронавирус билан боғлиқ 15 та ҳолат аниқланди. Ўн киши Хўжандда, яна беш киши Душанбеда касалланган.\nТОШКЕНТ, 30 апр — Sputnik. Тожикистонда коронавирус билан боғлиқ 15 та ҳолат аниқланди.\nРасмий хабарларга кўра, бугунги кунда ўн киши Хўжандда, яна беш киши Душанбеда касалланган.\n30 Апрел 2020, 15:13\n“Умумий ҳисобда икки минг киши ҳозирда назорат остида”, - дея Sputnik Тожикистон манбаси маълум қилган.\nСўнгги маълумотларга кўра, коронавирус билан боғлиқ 3,3 миллиондан зиёд ҳолат этилган. Коронавирусдан тузалганлар сони 1 миллионга яқинлашмоқда. 228 мингга яқин киши эса вирус қурбонига айланган.\nМарказий Осиёда Қозоғистонда 3 138, Ўзбекистонда 2 017, Қирғизистонда эса 729 та коронавирус билан боғлиқ ҳолат қайд этилган. Расмий хабарларга кўра, Туркманистон ушбу касалликдан холи Марказий Осиёнинг ягона давлати бўлиб қолмоқда.


АҚШ элчихонаси блогер Нафосат Оллашукурованинг мамлакатни тарк этганлиги бўйича изоҳ берди. Дипломатларнинг айтишича, у мустақил равишда кетган Ўзбекистон янгиликлари\nАҚШ элчихонаси блогер Нафосат Оллашукурованинг мамлакатни тарк этганлиги бўйича изоҳ берди. Дипломатларнинг айтишича, у мустақил равишда кетган\nЎзбекистон, Тошкент – Batafsil.uz ЯА. Мухбиримиз хабар қилишича, АҚШ элчихонаси блогер Нафосат Оллашукурованинг мамлакатни тарк этганлиги бўйича изоҳ берган.\nАҚШнинг Ўзбекистондаги элчихонаси твиттерида ёзилишича: “Блогер Нафосат Оллашукурова Ўзбекистонни мустақил равишда тарк этди. АҚШ элчихонаси у билан кетишидан олдин учрашишга муваффақ бўлди ва унинг ишини диққат билан кузатишни давом этади.\nШунингдек элчихона таъкидлашича, Америка Қўшма Штатлари ҳар қандай жамиятнинг гуллаб-яшнаши учун зарур бўлган сўз эркинлигини қатъий қўллаб-қувватлайди.\n"Президент Мирзиёевнинг таъкидлашича, танқидий оммавий ахборот воситалари ҳукуматнинг жамоатчилик томонидан назорат қилиниши ва ислоҳот дастурининг муваффақияти учун зарур ҳисобланади. Журналистларга ўз ишларни бажаришлари рухсат берилиши, уларга таҳдид ва тазйиқ қилинишига йўл қўйилмаслиги керак", - дейилмоқда элчихона тарқатган хабарда.\nЭслатиб ўтамизки, бир кун илгари Нафосат Оллашукурова мамлакатни тарк этганлиги маълум бўлди. У руҳий касалликлар шифохонасига қайта жойлаштирилишдан қўрқиши ва Ўзбекистонда блогерлар эркин ишлай олмаслигининг гувоҳи бўлаётганини билдирган.\nБлогер Facebookдаги ўз саҳифасида ватандошлардан бундай қарорни қочиш ёки қўрқоқлик деб қабул қилмасликларини сўраган. Унинг айтишича, охирги йилда унга бир неча бор босим ўтказилган. Хоразмлик шоир ва журналист Маҳмуд Ражаповнинг Тошкентга қилган юриши ҳақидаги маълумотларни эълон этганидан сўнг Оллашукурова ҳибсга олиниб, очлик эълон қилган ва уч ой давомида Хоразм психоневрология диспансерида бўлган.\nНафосат Оллашукурованинг ёзишича, касалхонадан чиқиб Тошкентга қайтгач, шифокорлар уч маротаба унинг уйига ташриф буюришган. Унинг фикрича, ушбу ташрифлардан мақсад- рўйхатга олишдир.\nБлогернинг таъкидлашича, Соғлиқни сақлаш вазирлиги бош психиатри Левон Амбарцумов ундаги руҳий бузилишни вақтинчалик деб баҳолаган ва у шифокорларнинг доимий назораттга муҳтож эмас деб топган.\n"Азиз дўстлар, Ўзбекистонда блогерлар бемалол ишлай олмаслиги бўйича тегишли хулосага келдим ва кетишга мажбурман", - деди Оллашукурова.


Баракали хирмон яратилади - AmuNews.uz - энг сўнгги янгиликлар\nҚадим-қадимда ҳам шуҳрати жаҳон кезган ипакларимизнинг довруғи ҳозирги даврда янада ошди. Қадри-қиммати тобора юксалаётган ипакларимизнинг биринчи ижодкорлари ҳеч муболағасиз заҳматкаш пиллакорларимиздир, албатта. Улар айни кунларда ипак қуртларини агротехника қоидаларига мувофиқ парвариш қилмоқда. Илғор пиллакорларимизнинг ипак қуртлари ҳозирги кунда беш ёшда. Бинобарин, пиллакорларимизнинг мўл пилла ҳосили олишлари учун ҳал қилувчи дамлар келди.\nБу йил баҳорнинг одатдагидан анча барвақт келиши тут дарахтларини эрта уйғотиб, барг ёздирди. Бу эса пиллакорларимизни барвақт ишга киришишга чорлади.\n- Бу йил об-ҳавони, умуман иқлим мувозанатини зийраклик билан кузатиб бордик ва табиат ўзгаришларига монанд равишда қадам босдик. Туманимиз ҳудудларида аввалдан тайёрлаб қўйилган 16 жойдаги инкубаторияларга ипак қуртлари уруғларини ўз вақтида жонлантириш учун қўйдик. Мана ниҳоят тажрибали инкубистларнинг саъй-ҳаракатлари туфайли жорий 2016 йилнинг 19 апрелидан эътиборан жойлардаги, яъни 378 фермер хўжаликларида меҳнат қилаётган 3564 нафар пиллакорларимизга ва "Амударё пахта тозалаш” АЖ меҳнат жамоасига 4462 қути жонлантирилган ипак қуртларини тарқатдик. Бу билан ипак қурти боқиш мавсуми бошланди.\nИпак қуртларининг озуқа базасига тўхталадиган бўлсак, 873 гектар тут плантацияларидаги ва қаторлаб экилган 652 минг туп тут дарахтларининг барг ҳосили чакки эмас. Шунингдек, март ойида экилган 215 минг туп тут кўчатлари келгусида ипак қуртлари озуқа базасининг янада мустаҳкамланишига хизмат қилади.\nБу йил она Ватанга 253 тонна сифатли пилла ҳосилини етказиб бериб, мустақиллигимизнинг 25 йиллик тўйига муносиб меҳнат совғамизни тайёрлаймиз, - дейди бизга "Манғит-пилла” МЧЖ раиси Шерзод Жумабоев катта ишонч билан.\nБиз жонкуяр ва фидойи пиллакорларимизнинг баракали хирмон яратишларига тилакдош бўлиб қоламиз.


ОБИ РАҲМАТ, АССАЛОМ… ёхуд сербарака Ҳамалнинг деҳқончилик сирлари | "Xazina" газетасининг онлайн саҳифаси\nMart 15, 2019\t0\tBy admin\nМаълумки, қуёшнинг биринчи буржига ва ойнинг ўн икки буржидан бири – Ҳамал кириши билан она заминимизда навбаҳор, яъни Наврўзи олам қадам ранжида этади. Наврўз – янги йил келиши биланоқ баҳор нафасидан мудроқ табиат, дов-дарахтлар танасига қайта жон киради. Қарийб 5000 йиллик тарихга эга Наврўз айёми Ҳамалнинг сербарака қадами билан бошланади.\nАбу Райхон Беруний, Ибн Сино, Умар Хайём, Мирзо Улуғбек каби жаҳонга машҳур алломаларимиз ҳам тун билан кун баравар бўладиган ва қуёш Ҳамал буржига кирадиган кун – Наврўзи айёмни тантанали нишонланишини ўз асарларида теран баён этишган.\n«Қантар оғди»дан сўнг…\nҲамал ойи бурж шакли бўғоз қўйга ўхшагани учун Ҳамал деб, Савр ойини – юлдузлар туркумини ҳўкизга ўхшаб кўрингани учун Савр дея аташган. Деҳқончилик тақвимига оид ойларга қараб омилкор деҳқонлар зироатчилик тараддудини кўришган. Тўқсон мавсуми 5 декабрдан 5 мартгача давом этган. 21 январь – «Қантар оғди» дан кейин қиш бўлмаган. «Қантар оқса, қор турмас» нақли асрлар давомида деҳқонлар орасида ўз аҳамиятини йўқотмаган.\n«Кантар оғди» дейилишига сабаб шуки, қиш мавсумида айиқ қирқ беш кундан тўқсон кун ухлайди. Қирқ беш кундан кейин иккинчи томонга ағдарилиб, ухлашга одатланганлиги учун тўқсон куннинг иккинчи ярми «Кантар оғди» деб юритилган. 22 декабрдан 22 февралгача чилла мавсуми кечади. Бу мавсумда ерни суғориш, ҳар хил зараркунандалар кўпайишининг олдини олади. Шунингдек, ернинг яхши етилишида ҳам жуда фойдалидир.\nҚавс ойида асосан ниҳоллар эқилади. Кузнинг Сунбула ойи (22 августдан 21 сентябргача), асосан кузги буғдой экишга тайёргарлик кўрилади ва экилган майсазорлар суғорилади. Мезон ойи (21 сентябрдан 22 октябргача) эса буғдой экиш мавсумидир. Шунинг учун ҳам халқимизда «Сунбулада суғор, мезонда эк» деган гan бор. Сунбулада суғориб, мезонда экиш мўл ҳосил гаровидир. Ақраб ойи (22 октябрь) кирганда қўйлар урчитилади. Улар қиш изғиринларидан соғлом ва нуқсонсиз ўтиб, баҳорда (олтинчи ой аввалида) қўзилайди. 6 мартдан 13 мартгача «Аямаъжуз» ҳафталиги бўлиб, «айём» тилидан «тўқсон» мавсумига қарата айтилган ибора машҳурдир: «Тўқсон, бир кунимча йўқсан», яъни шу «айёми маъжуз» хафталигида тўқсон мавсумида об-хавонинг кескин ўзгариши кузатилади. Ажуз кунлари олти кун, у чўзилиб «қаттиқ кун» бўлиши ҳам мумкин. Кейин келувчи Аҳман, Даҳман, Эзим, Қирман, Нос кунлари эса Ажуз момонинг ўғилларига тегишли деб англанган. Шундан кейин Наврўз бошланган ва «Наврўздан сўнг қиш бўлмас», деб ҳукм чиқарилган. Ёши улуғлар Аямаъжуз ҳафталигида шамоллаб қолмаслик ва дардга чалинмаслик учун эҳтиёткор бўлишни таъкидлашади. 14 мартдан 20 мартгача «Оби раҳмат» ҳафталиги ҳисобланиб, бу кунлар Оллоҳнинг амри билан, Осмондан раҳматлар ёғилади. Бу сувларни кишилар табаррук ҳисоблашган. Наврўзда инсонлар дастурхонига кўрк берувчи ноз-неъматлар билан тўлдириб, келаси йил мўл-кўл ҳосил олиб келишини Тангридан сўрайдилар.\nДеҳқонлар учун муҳим гаплар\nҚадимда деҳқончилик қилиш учун унинг тақвимини жуда теран билиш талаб этилган, экинлар экиш, дарахтлар ўтқазиш вақтини билиш келажакдаги мўл ҳосилнинг сифатида қаралган. Наврўз – баҳор байрамини деҳқончилик юмушлари бошланганлиги нуқтаи назаридан нишонлаш азалдан аждодларимиздан авлодларимизга ўтиб келаётган эзгу урф-одатимиздир.\nДеҳқончилик аждодлардан қолган ноёб мерос ҳисобланади. Манбаларда келтирилишича, буюк алломаларнинг аксарияти асосан деҳқончилик билан шуғулланишган. Ҳожи Муҳаммад бобо Самосий – боғбон, Ҳожи Баҳовуддин Нақшбанд эса ўз ерларида буғдой, мош ва бошқа экинлар экишиб тирикчилик қилганлар. Ҳожа Аҳрор ва Жўйбор шайхлари даромадининг асоси зироатдан бўлиб, ундан нафақат шу хонадон аҳли, балки ҳалқ оммаси ҳам баҳраманд бўлишган. Хожа Аҳрор Вали ўз омборхоналарида сақлаётган беҳисоб ғаллаларни фуқароларнинг ризқи деб қараган. Жўйбор шайхлари эса мамлакатда дон танқислиги сезилганда, ўз омборхонасидаги ғаллаларнинг бир қисмини муҳтожларга тарқатишган.\nБуюк Соҳибқирон Амир Темур бобомиз ҳам янги ерларни ўзлаштириб, деҳқончилик қилишга алоҳида эътибор берганлар. Соҳибқирон даврида янги ўзлаштирилгаи ерлардан уч йилгача солиқ олинмаган ва бу тадбир қишлоқ жойларида фаровон ҳаётни таъминлашда ижобий аҳамият касб этган. Масжид, мадраса ва хонақоҳларга вақф қилинган ерлар ҳисобидан келадиган даромад шу диний муассасаларнинг иқтисодий асоси ҳисобланган.\nқўл тутган айём\nАсрлар давомида эзгулик ва яшариш байрами бўлиб келган бу қадимий ва навқирон Наврўзи олам мамлакатимизда ҳар йили ўзгача, кенг миқёсда нишонланиб келинади. Юртдошларимиз юз-кўзларига боқиб, Наврўзнинг қанчалар шукуҳ ва тароват, янги ҳосил мавсумининг асосини ташкил килувчи деҳқончилик юмушларига эса алоҳида файз бағишлаётганига амин бўласиз. Кўплаб манбаларда, жумладан, ҳадиси шарифда ҳам зироатчилик билан шуғулланиш энг улуғ иш эканлиги кўп таъкидланган. Чунки деҳқончиликдан барча манфаатдор бўлиб, ҳалқ ризқи, асосан ердан олинган ҳосилга боғлиқлиги ҳақиқат. Оллоҳ таоло уларни барча жонзотнинг ризқига сабабчи қилиб қўйган, ислом уламолари нуқтаи назарида ҳам бошқа касблар ичида деҳқончилик энг мақбул касб эканлиги алоҳида таъкидланади.\nАждодларимиз бу байрамни тантанали нишонлашиб. турли-туман, удум ва маросимлар ўтказишган. Наврўз кунлари қишлоқлардан ёзги меҳнат масканлари – ёзлоқларга кўчиб ўтишган. Жамоа бўлиб ҳашарлар уюштирилган. Оммавий равишда мевали ва манзарали дарахтлар экилган. Байрамга атаб аждодларимиз махсус янги кийим-кечаклар тайёрлашган ва уларни кийиб, тантана қилишган. Наврўз таомлари орасида, айниқса, сумалак, ҳалим, ёрма пишириш, анъанавий одат тусига кирган. Турли-туман халқ ўйинлари ва баҳор қўшиқлари ижро этилган. Китобхонлик базми, совринли ўйинлар, мусобақалар ташкил этилган. Кўпкари-улоқ, кураш, ҳайвон ва паррандалар «жанг»лари – хўроз, ит, қўчқор уриштириш, масхарабозлик, аскиябозлик, дор ўйинлари ва халқ томошалари ўтказилган. Наврўз байрами меҳр-оқибат айёми ҳисобланиб, қарияларга ҳурмат, уларнинг ҳол-аҳволидан хабар олиш ва кўмак беришдир. Наврўз тириклик байрами сифатида машҳур бўлиб, унинг яна бир муҳим вазифаси шуки, бу муродбахш кунларда ўтганлар хотирасини эъзозлашга ҳам жуда катта аҳамият берилган. Масжиду мадраса, хонадону маҳалла, мозору зиёратгоҳларда Куръон ўқилган ва жонлиқлар сўйилган. Етим-есирлар, бола-чақалар ва муҳтожлар учун катта дошқозонлар осилиб, турли таомлар пиширилган. Ҳар бир оила қабристондаги ўз ҳилхонасини ва бошқа қариндошлариникини ҳам супуриб, тозалаб, тартибга келтиришган. Бу тантанада болалар иштироки, айниқса, жуда қизғин бўлган. Улар Наврўз байрами ҳафталигида турли оммавий ўйинлар от пойгаси, чиллак, қўғирчок ўйин, тош, лапар, ип ўйинлари уюштиришган.\nҲут ойининг охирги кечаси, яъни 20 мартдан 21 мартга ўтар чоғда оила даврасида «қозон тўлди» маросими уюштирилган. Бунда ҳар бир оила ўз имкониятига қараб бирор бир тансиқ таом пиширган ва қозон тўла бўлишига алоҳида эътибор берилган. Бу соф оилавий удум бўйича ҳар бир хонадон таом тайёрлаб, аждодлар ҳақига «иc» чиқарилган. Шу «ис» ёғи билан ерни шудгорлашга қўшиладиган ҳўкиз шохлари мойланган («шохмойлар»). Бу маросимда пиширилган таомлар бўғирсоқ ва сомсалар қўни-қўшниларга тарқатилган. Барча идишлар сувга тўлдирилиб қўйилган. Шу тун мобайнида ҳалим (ҳолиса) сумалак ҳам пиширилган, эрталаб эса маърака қозонда пишган таомлар жамоага тарқатилган. «Қозон тўлди» куни махсус идишлар ун ва буғдойга тўлдириб қўйилган, етти хил таом пиширилган. Бу маросимлардан сўнг экин экиш, яъни деҳқончилик мавсуми бошланган.\nХуллас, Ҳамал нафақат деҳқончилик ишларининг бошланиши, балки эзгу ва хайрли амалларнинг ҳам аввалидир.\nДеҳқонобод туманидаги 72-умумий ўрта таълим мактабининг ўқитувчиси\nҲасан ЗИЁДУЛЛАЕВ,Қамаши туманидаги 78-умумий ўрта таълим мактабининг ўқитувчиси


“Мен унинг санъатдаги жуфтиман!” — Дурдона Қурбонова - Darakchi\nШОУ-БИЗНЕС 20.01.2022, 07:45\nАввал хабар қилганимиздек, хонанда Имроннинг “Кўрмасам бўлмас” номли альбом тақдимоти кутилмаган лаҳзаларга бой бўлди. Хонанда табиатан жуда камтар ва дабдабаларга ўч эмаслигини у тақдимотни шоу-бизнеснинг энг машҳурлари билан “тўлдириб ташламаганлигидан” ҳам билсак бўлади. Самимий руҳда ўтган альбом тақдимотига унинг энг яқин ижодий ҳамкорлари ва ОАВ ходимлари, яъни журналист ва блогерлар ташриф буюриб, ушбу кун билан уни табриклаш учун бирин-кетин минбарга чиқишди. Тадбирда сўз олган хонанданинг ижодий ҳамкорлари орасида актриса Дурдона Қурбонова ҳам бор эди:\n— Авваламбор, Имрон акани ушбу альбом тақдимоти билан чин қалбимдан табриклайман. Доимий ҳамкор сифатида Имрон акага омад тилайман. Орада битта клипларига чиқмадим ва мени назаримда ўша клип кутилганидек омадли чиқмади. Ва яна битта нарсани айтиб ўтишим керак, Имрон аканинг ҳаётда ўз жуфти бор, лекин санъатдаги жуфти менман.\nШундан сўнг сўзга хонанданинг энг яқин ҳамкори клипмейкер Икром Али чиқди. У Имронга боғлиқ хотираларини қуйидагича изоҳлади:\n— Ҳозир тақдимот ўтказилаётган манзил, “Hilton” меҳмонхонасига кириб келаётганимда Имроннинг санъатда босиб ўтган йўли кино тасмасидек кўз олдимдан ўтгандай бўлди. Бу ерга чет эллик меҳмонлар, энг нуфузли инсонлар ташриф буюришини ўйлаб, хаёлимда “Имрон шу ерларга етиб келди-я”, деб ичимдан бир ҳаяжонландим. Бундай камтар, соддадил хонанда дўстимга фақат ижодий баркамоллик тилайман...\nМана шундай самимий тилаклар ва кўнгилга яқин инсонлар даврасида ўтган тақдимот, албатта, муваффақиятли натижа беришига ишонамиз. Биз ҳам “Даракчи ижодий жамоаси номидан Имронга фақат омад ёр бўлишини тилаймиз.\nМоҳинур РУСТАМОВА, альбом тақдимотидан махсус тайёрланди


Трампнинг виртуал уруши давом этади. Навбатдаги нишон Покистон\nТрампнинг виртуал уруши давом этади. Навбатдаги...\n01.01.2018 21:45 0 294\nВашингтон томонидан кўрсатилган молиявий кўмакларга жавобан Покистон фақат ёлғон ва қаллоблик билан жавоб қайтарган, дея АҚШ президенти Доналд Трамп сўзларидан иқтибос келтиради «Спутник».\nАҚШ президенти Доналд Трамп ўз Твиттер саҳифасида яна бир бор Покистон расмийлари террорчиларни қўллаб-қувватлашини қаттиқ танқид қилди ва АҚШ томонидан мамлакатга кўрсатилаётган молиявий кўмак ҳақида эсга олди.\n«АҚШ ҳукумати сўнгги 15 йил давомида телбаларча Покистонга 33 миллиард доллар сарфлади, аммо бунга жавобан Покистон ҳукумати бизнинг раҳбарларни аҳмоқ ҳисоблаб, фақатгина ёлғон ва алдов билан жавоб қайтариб келди. Улар биз Афғонистондан қувиб чиқарган террорчиларга бошпана беришмоқда, бизга эса деярли мадад кўрсатишмаяпти. Бошқа бундай давом этмайди!», дея баёнот берди Трамп.\nМабодо Покистон ўз ҳудудида ин қурган террорчилар билан курашмаса, кўп нарса йўқотиши мумкинлигини ҳам қўшимча қилди Трамп.\nуруш АҚШ Доналд Трамп Покистон Твиттер\nСиёсат 16/05, 05:47\nШавкат Мирзиёев Вашингтонга етиб борди (фото)


Ойга ишора қилсанг, бармоғингга қарайдиганлар ҳам бор | Azon.uz - Ахборот-таҳлилий портал\nОйга ишора қилсанг, бармоғингга қарайдиганлар ҳам бор\n2034 16:55 09.06.2021\nAzon.uz бош муҳаррири Абдулазиз Муборакнинг «Боламни черковга бераман» сарлавҳали мақоласи кўплаб баҳсларга сабаб бўлди. Мақоланинг асл маъно-моҳиятига тушунмаганлар муаллифни тергаш, ва ҳатто ҳақорат қилишга тушиб кетди. Мақола ҳақидаги мулоҳазалар ҳақида устоз Мубашшир Аҳмад шундай дейди:\n«Абдулазиз Муборакнинг «Боламни черковга бераман» мақоласини нотўғри тушуниб, баҳс қилинаётганига аҳамият бермадим. Лекин асл муаммо қолиб, ундаги кинояни муҳокама қилинаётани, муаллифнинг диёнати шубҳа остига олинаётгани жуда қаттиқ оғринтирди. Шу даражада пастлабмиз.\n«Диний таълимга рухсат берсак, миссионерлар фойдаланиб қолади» деган фикрни яксон қиладиган далилни кўрмаётганимиз ёки ундан чалғитишга ҳаракат қилаётганимиз мени аччиқлантиряпти».\nШунингдек, Мубашшир Аҳмаднинг фикрларини қувватлаган мухлислар ҳам талайгина. Улардан баъзилариниг\n«Диний таълимга тўлиқ рухсат бериш керак. Бошқа дин вакилларига ҳам, юзага келадиган баҳслардан чўчимаслик керак. Чунки динимиз ҳақ дин, ботилни бемалол мағлуб қила олади - далил жиҳатидан ва фикрий томондан. Христианлар фойдаланиб қолади деб диний таълимга йўл бермаслик, ўта даражада тор ва динига шубҳаси бор одамни фикри».\n«Устоз умматни келажагини ўйлаб ҳаракат қиляпсиз, Аллоҳ сизни сабабчи қилсин, куч-қувват берсин... Шижоатингиз кучлик сўзингиз таъсирли бўлсин!»\n«Ассаламу алайкум! Сизлар жуда зарур ва катта ишни бошлаб турибсизлар, Аллоҳни ёрдами билан юртимизда тўғри диний таълим йўлга қўйилса, ажрини ҳам шунга яраша олишингиз мумкин. Шунинг учун бундай майда нарсаларга эътибор бериб хафа бўлманг».\n«Кинояни тушунган тушунади. Фарқни кўрсатиб берганлари яхши бўпти».\nҲақиқатан, баъзиларга ойни кўрсатсанг, бармоғингга қарайди.\nАбдулазиз Муборак черков Диний таълим Махсус\n1083 15:40 01.12.2021\n1790 21:40 30.11.2021\n1482 17:24 29.11.2021\n2634 19:21 27.11.2021


Мирзо Улуғбек номидаги халқаро олимпиада иштирокчилари юртимизга ташриф буюришмоқда\nМирзо Улуғбек номидаги халқаро олимпиада иштирокчилари...\n20.06.2018 14:55 0 1190\nМирзо Улуғбек номидаги халқаро олимпиада иштирокчилари юртимизга ташриф буюришмоқда.\nСамарқанд темир йўл вокзалида Мирзо Улуғбек номидаги халқаро олимпиада иштирокчи ва меҳмонларининг дастлабки гуруҳи тантанали кутиб олинди. Бу ҳақда Халқ таълими вазирлиги Матбуот хизмати хабар берди.\nҚозоғистон ва Қирғизистон Республикаларидан ташриф буюрган меҳмонлар карнай-сурнай садолари остида Халқ таълими вазирлиги, Самарқанд вилоят ҳокимлиги ва кенг жамоатчилик иштирокида самимий кутиб олинди.\nХалқаро олимпиада иштирокчилари махсус ажратилган транспортларда «Регистон-плаза» меҳмонхонасига бориб жойлашдилар.\nКун давомида иштирокчилар учун Самарқанд шаҳрида муқаддас қадамжо ва тарихий обидалар бўйлаб саёҳат, маданий-маърифий учрашувлар ўтказилади.\nолимпиада Мирзо Улуғбек\nТаълим 06/06, 17:21\nЎзбекистонда илк бор Мирзо Улуғбек номидаги халқаро олимпиада ўтказилади\nСпорт 31/01, 18:41\nСпорт 08/02, 15:17


ЎЗБЕКИСТОН МАДАНИЙ МЕРОСИ – УЧИНЧИ РЕНЕССАНС...\n14.09.2021 22:08 0 1210\nЎзбекистон уч минг йиллик улуғвор ва муҳташам тарихга эга. Юртимизда жаҳоншумул цивилизациялар, йирик империялар, ҳавас қилса арзигулик шаҳарлар ва бебаҳо меъморий обидалар вужудга келган ҳамда яратилган. Айниқса буюк аждодларимиз томонидан яратилган тенгсиз маданий мерос инсоният тарихида ўчмас из қолдирга. Ана шундай улуғвор ва бой маданий меросни асраб-авайлаш, ўрганиш ва уни оммалаштириш бўйича кейинги 5 йил ичида Президентимиз Шавкат Мирзиёев ташаббуси билан жуда катта кўламдаги ишлар амалга оширилди. Айниқса, давлатимиз раҳбарининг БМТ Бош ассамблеияси 75-сессиясида илгари сурган бир қатор ташаббуслари ичида халқимиз маданияти ва тарихини оммалаштиришга қаратилган маданий форум ўтказиш таклифи халқаро ҳамжамият, ҳусусан ЮНЕСКО томонидан қизғин қўллаб-қувватланди.\nПрезидентимизнинг мазкур ташаббуси асосида жорий йилнинг 15-сентябь куни Хива шаҳрида «Марказий Осиё цивилизациялар чорраҳасида» маданий форуми бўлиб ўтади. Ушбу йирик халқаро анжуманга мамлакатимиз ҳукумати пухта тайёргарлик кўрди. Ушбу маданий форум доирасида Ўзбекистон Республикаси Ҳукуматининг ташкилий ва молиявий кўмагида Ўзбекистон Маданий меросини ўрганиш, сақлаш ва оммалаштириш бўйича Бутунжаҳон жамиятининг V Конгреси Тошкент шаҳрида бўлиб ўтди.\nШунингдек, буюк ҳукумдор ва аллома Мирзо Улуғбекнинг «Ҳаракатсиз юлдузлар китоби»нинг факсимеле нашрини тақдимоти Конгрессда сенцацион воқеа бўлди. Австрияниг «Mueller&Shindler» нашриёт уйи ва Ўзбекистон Маданий меросини ўрганиш, сақлаш ва оммалаштириш бўйича Бутунжахон жамияти томонидан тайёрланган бу ноёб китоб мамлакат олимлари ва жамоатчилигининг ҳайратига сабаб бўлди. Бу қўлёзма Франция Миллий кутубхонасида сақланади. Бу улуғвор қадимий қўлёзмаларимизнинг еттинчи факсимеле нашри ҳисобланади.\nКонгрессда асосий воқеаларидан яна бири «Ўзбекистон маданий мероси жаҳон тўпламларида» китоб альбомининг 50 томи тақдимотидир. Бундан ташқари Янги 6 та альбом нашр этилди. Улари орасида 4 та Ўзбекистон санъат дурдоналари альбоми, 1 та Риштон кулолчилигига бағишланган иллюстрацияли альбом ва 1 та Камолиддин Беҳзод миниатюраларини ўз ичига қамраб олган альбом бор.\nКонгресснинг энг муҳим ва ёрқин воқеаси – Ўзбекистон маданият меросини ўрганиш, сақлаш ва оммалаштириш бўйича Бутунжаҳон жамияти аъзолари «Ўзбекистон маданий мероси - Янги Ренессанс пойдвори» V конгрессида Ўзбекистон Республикаси Президенти Шавкат Мирзиёев номига мурожаат қабул қилиши бўлди.\nМурожаатда, биз, дунёнинг турли мамлакатлари – Европа, Осиё ва Америкадан келган мутахассислар, Сизнинг маданий меросни асраш борасидаги ноёб ташаббусларингизни ҳар томонлама қўллаб-қувватлашга тайёрмиз. Ўзбекистоннинг маданий меросини ўрганиш соҳасида иш олиб борар эканмиз, ҳар биримиз Ўзбекистон ҳудудида бронза давридан бошлаб, қадим замонлардан буён ривожланиб келган энг бой маданиятнинг қадр-қимматига ишонамиз. Бу мамлакатнинг энг бой маънавий ва моддий мероси жаҳон цивилизацияси учун абадий қадриятдир. Ўзбекистонда Учинчи Ренессанс учун шароит яратиш учун қаратилган миллий ғоя, аввало пухта ўйланган маданий сиёсатга асослангани чуқур ҳурматга лойиқ. Айнан маданият мамлакатнинг тикланишига, жамият маънавиятининг юксалишиги, одамларнинг, айниқса ёш авлоднинг ватанпарварлик рухида тарбиялашга асос бўлади. Ўзбекистонда миллий маданият соҳасида тизимли ислоҳотлар туфайли қадимий ёдгорликларни кенг миқёсда тиклаш ва ўрганиш ишлари олиб борилмоқда, илмий ва маърифий ишлар янги куч олмоқда, халқ ижодиёти ҳамда номоддий меросни асраб-авайлаш давлат даражасида қуллаб-қувватланмоқда, деб алоҳида таъкидланади.\nБутунжаҳон жамиятнинг IV Конгресида кейинги 5 йилликка мўлжалланган «Йўл харитаси» қабул қилинган эди. Ушбу ҳужжатда 100 дан зиёд лойиҳаларни амалга ошириш режалаштирилган. Хусусан, Бутунжаҳон жамияти аъзолари истиқболдаги бир йил ичида Ханенко номидаги Украина музейи, Россиянинг давлат Эрмитажи, Венгриянинг музей ва кутубхоналари, Хитойнинг илмий ташкилотлар тўпламлари, Бирлашган Араб Амирликлари ва бошқа бир қатор мамлакатларнинг илмий ва шахсий коллнкцияларида сақланаётган маданий ёдгорликларимизни «Ўзбекистон маданий мероси жаҳон тўпламларида» китоб альбомлариниг навбатдаги томларида нашр қилиш режалаштирилди. Бундан ташқари Бухоро ва Термиз шаҳарлари музейларида сақланаётган Маданий меросимиз ҳам алоҳида китоб альбом шаклида чоп этилади. «Энг қадимги даврлардан ХХ асргача марказий Осиё Картографияси» номли ва бошқа бир қатор лойиҳалар ҳам муҳокама қилиниб, амалий ишга киришилди.\nКонгресс якунида Бутунжаҳон жаимияти аъзолари ва лойиҳаларда фаол иштирок этган хорижий ва миллий олимлари «Ўзбекистон маданий мероси жаҳон тўпламларида» китоб-альбомларининг 50 томи билан тақдирланди.\nШуни алоҳида таъкидлаш лозимки «Ўзбекистон маданий меросини жаҳон тўпламларида» лойиҳаси ва конгрессларни ташкил этишда лойиҳа ишга тушган биринчи кунларданоқ «Eriell Group» нефть сервис ҳомий ва ҳамкор сифатида фаол қатнашиб келмоқда. Мазкур ташкилот ёрдами билан кўплаб олимлар ва журналистлардан иборат илмий-ижодий гуруҳлар 100 дан зиёд ишчи сафарларида бўлишди, бир қатор йирик халқаро меди ивэнтлар ва бошқа ўнлаб тадбирлар ташкил этилди.\nмаданий мерос V конгресси\nМаданият Кеча, 16:02\nМаданият 15/09, 16:00\nМаданият 12/09, 21:01


14 Февраль 10:00\nNUR-SULTAN. Kazinform – 2020 йил 13 февраль куни ҚР Бош вазири Асқар Мамин иш ташрифи билан Туркистон шаҳрига борди. Бош вазир у ерда тарихий-маданий, ижтимоий биноларнинг қурилиш ишлари билан танишди, деб хабар беради Kazinform Ҳукумат раҳбари матбуот хизматига ҳавола қилиб.\nБош вазир қурилаётган халқаро аэропорт биносида бўлди.\nАсқар Мамин Туркистонда Ўқувчилар саройига бориб, департаментлар биноси, конгресс-холл, бассейнли мактаб, 7000 одамга мўлжалланган стадион, Қозоқ драма театри биноси, аттракционларга бой шаҳар истироҳат боғига ташриф буюрди.\nШунингдек, ҚР Бош вазири тарихий-маданий марказ, «Ұлы дала елі» маркази, Х.А.Яссавий музейи, Буюк Ипак йўли ҳунармандлар миллий маркази, визит-марказ, вилоят илмий-оммабоп кутубхонаси қурилиш ишлари билан танишди.\nҲукумат раҳбари меҳмонхона-туристик объектлар қурилишига алоҳида эътибор қаратди.\nКалит сўзлар: Ҳудудларни ривожлантириш, Ташриф, Жамият,


Бош саҳифа Ўзбек насри онлайн антологияси Ҳалима Аҳмедова (1960)\nРубрика: Ҳалима Аҳмедова (1960)\nҲалима Аҳмедова 1960 йил 1 октябрда Бухоро вилояти (ҳозирги Навоий вилояти) Қизилтепа туманидаги Пўлот қилоғида таваллуд топган. 1983 йилда ТошДУ (ҳозирги ЎзМУ)нинг филология факултетини тамомлаган. Шоиранинг илк китоби 1986 йили «Кўзимнинг тили» номи билан чоп этилган. Кейинчалик 1987 йили «Тунги марваридгуллар», 1996 йили «Эрк даричаси». 2005 йили «Тийрамоҳ», 2007 йили «Афсун», 2008 йили «Умид сояси», 2011 йили «Нигоҳ қибласи», 2012 йили «Шафақ ибодати» сингари китоблари нашр этилган.\nҲалима Аҳмедова. Жигарранг китоб (бадиа)\nЯнвар елкасига осмон пўстинини ташлаб, секин оёқлайди. Баъзи-баъзида офтобнинг эҳтиросли шивирлари юракнинг қулоғига чалинади. Ва ниҳоят феврал кириб келади. Бу ойнинг кириб келиши билан изғиринли кунлар яна озодликка чиқади. Феврал аёзининг ҳикматини қаранг: чидаганга чиқарган бу ҳаётни, дейди. Яна кўнгил давоми…\nРукнларҲалима Аҳмедова (1960)\nҲалима Аҳмедова. Бобомнинг боғи (бадиа)\nБу қадим дунёда боғлар кўп, чорбоғлар кўп. Аммо буларнинг бирортаси бобомнинг боғига етмайди. Қандайдир муаммо олдида ожиз қолсам ёки ҳаётнинг қадамлари елкамга оғир ботган дамларда бобомнинг боғидан куч оламан, яшаш қудратини топаман. НИҲОЛЛАР Бобом уруш кўрган эди. ¬Шунинг учун бўлса давоми…\nҲалима Аҳмедова. Кўнгил деразалари (бадиа)\nОНАМНИНГ КЎЙЛАГИ Хотиралар тўлқини баланд. Бу тўлқин ҳар куни қалбим дарёсига келиб урилади. Ва қалбимдаги дарё соғинчнинг баҳайбат суратига айланади.Нимагадир ичикаман. Ичикканим сари суратга жон кира бошлайди……Болаликда жуда инжиқ эдим. Бўлар-бўлмас нарсага ғингшиб онамнинг тоқатини тоқ этардим. Аммо онамнинг меҳри давоми…\nҲалима Аҳмедова. Руҳ олмошлари (ҳикоя)\nМ Е НҲаво тундлашгандан тундлашди. У гўё лаҳза сайин қоронғулашиб бораётган қисматимга ўчакишаётгандек эди.Мен шоша-пиша ишдан қайтар эдим. Уст-бошим шаллаббо. Ёмғир тинай демасди. Шу дам негадир ёмғирнинг таъмини билгим келди ва ҳовучимни беҳуш ёғаётган ёмғирга тутдим.Бир зумда ҳовучим тўлди. Болалигимда давоми…


Дунë, 14 апрел 2011\n27 январ 2020, Тошкент вақти: 01:40\nпайшанба 14 апрел 2011\nЛола Каримова француз нашрини судга берди\nПрезидент Каримовнинг кенжа қизи отасини диктатор деб атагани учун Rue89 нашрини туҳматчиликда айблади.\nЯпониядаги ядровий ҳалокат кўлами еттинчи даражага кўтарилди\nЯпония ҳукумати Фукусима Дайичи атом электр станциясидаги бўҳрон даражасини халқаро ўлчов бўйича энг юқори бўлган еттинчи даражага кўтарди. Бу билан Фукусимадаги бўҳрон 1986 йилда Европанинг каттагина ҳудудига радиация тарқатган Украинанинг Чернобил атом станциясида юз берган фожиага тенглашди.\nЎзбекистонга депорт қилинган қочқинлар ортга қайтди\nШвецияда яшаб келган бошпана изловчи ва унинг оиласи Ўзбекистонга янглиш тарзда депортация қилингани маълум бўлди.\nЎзбекча эртак тугади - Ривалдони Тошкентда чув туширишди\nБразилиялик машҳур футболчи “Зеромакс” ширкатини 16 миллион евро ҳақини бермаганликда айбламоқда.\nЯпониядаги ҳалокатли табиий офатга бир ой тўлди\nЯпонияда кучли зилзила ва ҳалокатли цунами юз берганига 11 апрел куни бир ой тўлади. Токио ҳукумати Фукусима АЭСида ядровий фожиа ва унинг оқибатларини тугатиш уринишларини давом эттирмоқда. Айни пайтда кўчирилган фукусималикларнинг баъзилари уйларига қайтишни истамоқда.\nапрел 09, 2011\nАҚШ Давлат департаменти жаҳондаги инсон ҳақларига баҳо берди\n8 апрел куни АҚШ Давлат департаменти жаҳондаги инсон ҳуқуқлари вазиятига оид навбатдаги йиллик ҳисоботини тақдим қилди.\n7 апрел - Жаҳон саломатлик куни\n"Микробларга қарши дори воситаларига чидамлилик ва унинг жаҳонда тарқалиши" бу йилги Жаҳон саломатлик кунининг мавзусидир.\nНорвегиядаги ўзбекистонлик қочқин депортация қилиняпти\nНорвегиядаги ўзбекистонлик қочқин Ҳасанбой Худойберганов Ўзбекистонга депортация қилиниши мумкин.\nОбама сайловолди кампаниясини бошлади\nИқтидордаги президент 2012 йилга белгиланган президентлик сайловида ўз номзодини қўйишини эълон қилди.\nҚуръоннинг ёқилганидан норозилар яна кўчага чиқди\nАфғонистоннинг Қандаҳор шаҳрида АҚШлик руҳоний Қуръонни ёқиб юборганига норозилик якшанба куни ҳам давом этди.\nҚаддафий мулозимлари қочаётгани исёнчиларни руҳлантирмоқда\nМуаммар Қаддафий ҳукуматининг яна бир мулозими истеъфо беришини эълон қилди. Ливиянинг БМТдаги вакили ҳам ташқи ишлар вазири истеъфо берганидан кейин Қаддафий режимидан юз ўгирди. Мулозимларнинг бирин-кетин Қаддфийни тарк этаётгани ва Вашингтоннинг Марказий разведка хизматига Ливияда махсус операция ўтказиш топшириғини берганига оид хабарлар қийин аҳволда қолган Ливия мухолифатини руҳлантирмоқда.\n"Тақиқланган санъат саҳроси"\nНукус музейидаги рус авангард рассомлари коллекцияси тақдирига оид АҚШда ишланган ҳужжатли филм шундай номланади.


Қирғиз чавандозлари ўзбеклардан улоқни олиб кетди\nҚозоғистонда ўтаётган Кўпкари бўйича биринчи Осиё чемпионатида Ўзбекистон терма жамоаси Қирғизистонлик чавандозларга ютқазиб қўйди.\nВечерний Бишкек газетасининг хабар қилишича, 11 сентябр куни бошланган халқаро мусобақанинг биринчи ўйинида қирғизистонликлар ўзбекистонликлардан 11 марта улоқни тортиб олган. Ўзбек чавандозларнинг омади бир марта чопган.\nОстона шаҳрида ўтказилаётган кўпкари бўйича биринчи Осиё чемпионатида Ўзбекистон билан Қирғизистондан ташқари Қозоғистон, Тожикистон, Туркия, Хитой, Мўғилистон ва Россиядан келган суворилар ҳам иштирок қилмоқда.\nЧоршанба кунги улоқда Қозоғистон Тожикистонни 9-3, Хитой Туркияни 8-0, Россия Мўғилистонни 13-0 ҳисобида мағлуб этди.\nУлоқчилар 15 сентябргача куч синашади.


Суннийлик эътиқодидаги тизим асосчиси (3-қисм) — KUKALDOSH.UZ\n18.02.2020 / - Мақолалар\nСуннийлик эътиқодидаги тизим асосчиси (3-қисм)\n“Тавҳид китаби” асари-ноёб хазина\nИмом Абу Мансур Мотуридий раҳматуллоҳи алайҳининг бош асарларидан бири “Тавҳид китаби” дир. Бу китобнинг номи унинг мазмунига далолат қилиб турибди. Имом Мотуридий ўзларининг бу асарларида мутакаллимлар услуби ила Аҳли сунна ва жамоанинг эътиқодини баён қилганлар.\n1. Муаллиф ўз китобини ақийдада тақлид қилиш ботил эканини баён қилиш билан бошлайди. Сўнгра маърифат ва уни ҳосил қилиш воситалари ҳақида баҳс юритади.\nТадқиқотчиларнинг таъкидлашларича, Мотуридийгача мутакаллимлардан ҳеч ким маърифат назариясига аҳамият бермаган. У кишидан ўрганиб, кейин келган ҳаммалари бу борада сўз юритганлар.\n2. Имом Мотуридий ўз китобларида жисмларнинг кейин пайдо бўлганига нақлий, ақлий ва ҳиссий далиллар келтирганлар. У киши худди шу далилларни Аллоҳ таолонинг борлигига ҳам далил қилиб келтирадилар.\n3. Имом Мотуридий Аллоҳ таолонинг борлигига бошқа файласуф ва мутакаллимлардан айрича, фарқли бир далил келтирадилар. Бу далил дунёда ёмонлик борлигидир: агар оламнинг яратувчиси бўлмаса, унда ёмонлик бўлмас эди.\n4. Имом Мотуридийнинг айтишларича, Аллоҳ таоло азалдан Ўзини Ўзи сифатлаган сифатларга эга бўлган. Бунда зотий-ўзига ва феълий-яратганга оид сифатларнинг фарқи йўқ. Аллоҳ таолонинг исмлари фақат шариат манбаларида келганидек бўлиши лозим. У Зотни бошқа исмлар билан номлаб бўлмайди.\n5. Имом Мотуридий Аллоҳ таолони кўриш кайфиятсиз бўлишини таъкидлайди. Мазкур кўриш мўминлар учун охиратда бўлиши ва бу дунёда бўлмаслигига Қуръони Каримдан оятларни далил қилиб келтиради.\n6. Роҳманнинг Аршга истивоси ҳақида имом Мотуридий қуйидагиларни ёзадилар: У Зот ўзгаришдан, заволдан, ботилликдан устундир…\n7. Инсон аслида ихтиёри ўзида бўлган иш бажарувчидир. Аллоҳ таоло инсонга амал ва ихтиёр ҳаққини берган.\n8. Имом Мотуридий “Тавҳид китаби” да қазо ва қадар масаласига ҳам бошқа масалалар қатори, батафсил тўхталган.\n9. Мўмин киши гуноҳи кабира қилгани учун Исломдан чиқмайди. Иймон ва куфрнинг орасида – икки манзила орасида манзила йўқ.\n10. Имом Мотуридий китобда бир неча фаслларни мажусийлар, зиндиқлар, даҳрийлар, суфустоийлар ва бошқаларнинг эътиқодлари ботил эканини баён қилишга бағишлаган.\nСуннийлик эътиқодини қуйидагича тизимга солган;\nШундай қилиб, худди фиқҳ илмида бўлгани каби ақийда илмида ҳам уламоларимиз керакли қоида ва низомларни жорий қилиб, Қуръони Карим ва Суннатда келган ақийда бобидаги ҳукмларни оддий халққа тушунтириб бериш йўлларини ва услубларини, қонун ва қоидаларни ишлаб чиқдилар ва уларни ҳаётга татбиқ қилиб кўрсатдилар.\nАна шундай қилиб, ақийда бўйича ҳам мусулмон умматининг бирлиги таъминланди. Мусулмонларнинг асосий оммаси Аҳли сунна вал жамоа мазҳаби ақийдасида бирлашдилар. Мазкур мазҳабнинг ақийдаси уларнинг бу борадаги метин қўрғонига айланди ва уларни турли ақийдавий адашувлардан, хуружлардан ҳимоялаб келиш воситасидир.\nЎзбекистон Халқаро Ислом Академияси магистранти Мадаипов Аҳрорбек\nThe great emperor Amir Temur’s role in the worldwide society and the place of improvements in governing the state.\nИмом Шофеъийнинг фасоҳати


“Хожа Муҳаммад Бобойи Самосий” хазратлари тарихлари - Баҳоуддин Нақшбанд ёдгорлик мажмуаси маркази\n05 март 2020 й.\n7986 марта ўқилди.\nЭй фарзанд, сиз шундай бир\nХизмат қилингки, орадаги хусумат\nЙўқ бўлсин. Жанг-у низо бартараф\n(Хожа Муҳаммад Бобойи Самосий хикматларидан)\nХожа Муҳаммад Бобойи Самосий қуддису сирриҳ 1259-йил Бухоро вилояти Ромитан тумани Самос қишлоғида туғилиб, 1354-йил вафот этганлар. Қабрлари Самос қишлоғидадир. Ҳазрат Бобойи Самосийнинг оталари – Саййид Абдуллоҳ бўлган. Ул зоти шариф ҳам шариат-у тариқат илмидан воқиф бўлган.\nҲазрати Муҳаммад Бобойи Самосий қуддису сирриҳу буғдой рангли ва юзларидан нур ёғилиб турадиган зот эдилар. У кишининг нигоҳлари таъсирли ва ҳиссиётлари кучли бўлган.\nҲазрати Муҳаммад Бобойи Самосий қуддису сирриҳу Хожа Али Ромитаний ҳазратларига умрларининг охиригача ихлос билан хизмат қилганлар. Ҳатто, у киши Хоразмга ҳижрат қилганларида, бирга ҳижрат қилганлар. Ана шу суҳбат у кишига улкан фойдалар келтириб, устознинг энг яқин кишиларидан бирига ва кўзга кўринган халифаларига айландилар.\nҲазрати Муҳаммад Бобойи Самосий қуддису сирриҳу кўп талабаларини ўзлари излаб топардилар. Бир куни у киши кураш майдони олдидан ўтиб кетаётиб, майдон ўртасидаги полвонга назар солдилар ва уни маънавий майдонга тортадилар. Ушбу шахс Амир Кулол эдилар. Шу ондан эътиборан Амир Кулол , ҳазратнинг хизматларига киради ва у кишининг беназир илмлари ила суғорилиб, таълим - тарбия оладилар.\nҲазрати Муҳаммад Бобойи Самосий рахматуллоҳи алайҳининг ҳузурларига янги туғилган Баҳоуддин Нақшбандни олиб келганларида, у кишини кўрсата туриб, Амир Кулол раҳматуллоҳи алайҳига қуйидагиларни айтганлари ривоят қилинади:\n“Бу бизникидир. Буни маънавий фарзандликка қабул айладик. Аввал айтганимиздек, тариқатимиз келажаги бўладиган шахс, иншааллоҳ, шудир. Бу қишлоқ бундан сўнг Қасри Орифон бўлажак. Эй Амир Кулол! Бу йўргак ичидаги ўғлим Баҳоуддинни сенга ҳавола этаман. Бунинг зоҳир ва ботин тарбиясида ҳеч камчиликка йўл қўймагин!”. “Иншааллоҳ, айтганингизни қилиш учун қўлимдан келган барча имкониятларни ишга соламан”, - деди Амир Кулол.\nҲазрати Муҳаммад Бобойи Самосий рахматуллоҳи алайҳи тўртта улуғ халифа етиштирганлар: Хожа Сўфий Сухарий, Хожа Маҳмуд Самосий (ўз ўғиллари), Хожа Донишманд ва Хожа Саййид Амир Кулол.\nҲазрати Муҳаммад Бобойи Самосий қуддису сирриҳу силсила омонатини Хожаи Азизон Али Ромитаний ҳазратларидан олганлар.\nМухтарам Президентимизнинг Бухоро вилоятига 2018-йилнинг февраль ойидаги ташрифлари давомидаги кўрсатмаларига асосан, бир катор жомеъ масжидларимиз ва зиёратгоҳларда қайта қуриш, реконструкция ва ободонлаштириш ишлари жадал суръатларда олиб борилди.\nТуманда фаолият юритаётган барча жомеъ масжидлар қатори Хожа Муҳаммад Бобойи Самосий жомеъ масжидида ҳам бир қанча қайта қуриш ва реконструкция ишлари олиб борилди. Жомеъ масжидда замонавий кўринишга эга бинолар қад ростлади. Масжид атрофи тўлиқ девор билан ўраб олинди. Дарвозахона, таҳоратхона, минора, ҳовуз, мақбара ва йўлаклар янгитдан замон талабларига жавоб бера оладиган қилиб қад ростлади. Ушбу қурилишлар деярли якунланди. Янги 2020-йилнинг биринчи ярмига қадар, пардозлаш ишлари ҳам якунланади. Ушбу мажмуа юртимиз меҳмонлари ва маҳаллий аҳоли учун барча қулайликларга эга, салобатли ва виқорли зиёратгоҳлардан бўлади, инша Аллоҳ!\nРомитан туман “Хожа Муҳаммад Бобойи Самосий”


22 май, 2019, 10:30 152\nТеглар:ЖЧ-2022 | Владислав Цейтлин\nЖорий йилнинг июнь ойида Осиё қитъасида Жаҳон чемпионати - 2022 мусобақаси 1-саралаш босқич ўйинлари бўлиб ўтади.\nЖумладан, 6 июнь куни Лаос терма жамоаси ўз майдонида Бангладешни қабул қилади. Мазкур ўйинда ЎФА Ҳакамлар ва назоратчилар департаменти етакчи мутахассиси Владислав Цейтлин ҳакам назоратчиси бўлиб ишлайди. Бу ҳақда ташкилот расмий сайти хабар бермоқда.\nҚамбар сани кимлигини ҳалқ билади


Тарбияда танаффус бўлмайди, таълимда-чи? - Huquq.uz\nТарбияда танаффус бўлмайди, таълимда-чи?\n15:30 - 05.02.2021\nУстозимни йўқлаш учун ўзим таҳсил олган мактабга йўл олдим. Мактаб ҳовлисида чоп қиллаб юрган болаларни кўриб, ўқувчилик йилларим ёдимга тушди. Ҳамон ўша бинолар, ўша чинорлару кўркам арчалар. Ўқитувчилар хонасига кирарканман, сочларига аллақачон оқ оралаган, қадди букилган, кўзойнак таққан устозимни овозидан танидим. Йиллар мактаб биносига таъсир қилмаган бўлса-да, муаллимларимизнинг кўринишига таъсир қилибди.\nЎзгача бир завқ ва қувонч билан кутиб олган устозимнинг меҳр тўла кўзлари ёшланди. Ўқувчилик вақтларимизни ёдга олиб, узоқ гурунглашдик. Суҳбатимиз жараёнида гурунгга қўшилган бир нечта ўқитувчининг фикрлари, дунёқарашидан ҳайрон бўлдим. Мендаги ўзгаришни дарров пайқаган устозим бугунги вазиятни тушунтиргандай бўлди.\n– Мактабимизда ўқувчилар сони аввалгидан анча камайган. Дарс соатлари етмайди. Жуда кўп ҳамкасбларимиз фарзанд ларини ўқитиш, уй сотиб олиш, дарсдан бўш вақтида тадбиркорлик қилиш мақсадида кредит олган. Кунлар шу қадар тез ўтадики, кредитнинг фоизини тўлаш вақти келиб қолади. Қарзини тўлаш мақсадида ўқитувчилар кўпроқ дарс олишга ҳаракат қилишади. Баъзан икки-уч соат дарсни деб бир-бири билан жанжаллашади ҳам. Қани эди тезроқ беш йил ўтса-ю пенсияга чиқиб кетсам.\nШуларнинг жанжали тугасин деб яқинда йил бошида олган 20 соатимнинг 10 соатини кредит олган ўқитувчиларга бериб юбордим. Ўттизга яқин ўқитувчи онлайн ўтамиз деб икки-учта мактабдан қўшимча дарс олишган. Лекин анъанавий дарс ўтилишига рухсат берилганидан буён уларнинг хатти-ҳаракатини кузатиб, афсусланаётганига гувоҳ бўламан. Ҳар бир мактабдан 12-15 соатлаб дарс олишган. У дарсни ўтишга эса вақти йўқ. Айримлари эса параллел келиб қолган. Кредит тўлайман деб кўп дарс олган ўқитувчилар ўқувчиларга яхши сабоқ бермагани туфайли ўша мактабнинг таълимида сифат иккинчи даражага тушиб қолаяпти. Пенсияга чиққанига тўрт-беш йил бўлганига қарамай 28 соатдан кам дарс олишни истамаган ўқитувчиларимиз ҳам фарзандлари олган кредитни тўлаш мақсадида ишлайди. Улар икки кун мактаб га келса, бир ҳафта бетоблиги сабабли келмайди. Уларнинг дарсини ҳеч ким ўтмайди. Шунданми, ўқувчиларимизнинг таълимга, фанларни ўзлаштиришга муносабати ўзгарган. Ҳамкасбларимнинг лоқайдлигини кузатиб, тўғриси, шу касбни танлаганига афсусланаман.\n– Хафа бўлманг, устоз, – дей- ман у кишини юпатган бўлиб. – Вақт ўтиб, ўқитувчиларимиз ҳам аввалгидек хаёлини бўлмай, астойдил ишлайдиган замон ҳам келар. Ҳозир уларнинг ташвиши кўпайган-да. Бунинг устига ойлик маоши…\nГапим оғзимда қолди. Хонага шаҳд билан кириб келган аёлнинг гапларидан қаерга келганимни унутдим.\n– Бу нима қилганларинг? Мен ҳафтанинг шанба кунига қўйган дарсларимни ким душанбага кўчирди? Сизларда виждон борми ўзи? Қаерда ёзиб қўйибди ўқитувчининг дарсини унинг рухсатисиз бошқа кунга кўчиришни? Инглиз тили фанини бир ўтиб кўринглар, қанчалик қийин эканини биласизлар. Бошқа мактабда дарсим бўлгани учун бу ердаги дарсимни шанба кунига қўйгандим. Ҳаммангнинг устингдан ёзаман. Керак бўлса вазирликкача бориб, президент билан учрашаман. Ҳеч кими йўқ деб ўйладиларингми?! Юқорида мени қўллайдиган таниш-билишларим етарли. Истасам бир соатда директор бўлишим мумкин. Ўзи берган дарсларинг бор-йўғи 28 соат бўлса. Унга чиқадиган маош билан яшаб бўладими? Машина олиш учун олган кредитимнинг фоизига ҳам етмайди-ку.\nАйтиб қўяй, мендан қочиб юрган раҳбарлар узоққа бормайди. Икки минутда ковушини тўғрилаб қўйишга қурбим етади, – деганча хонадаги бўш стулга ўтирган аёлни аввалига танимадим. Кейин унинг қўшнимиз Абдукарим домланинг кенжа келини эканлигини билдим.\nАбдукарим домла 30 йил мактабимизда директорлик қилди. У вақтларда мактабимиз битирувчиларининг деярли ҳаммаси институт ё университет талабаси бўларди. Ўқитувчилар ҳам ўқувчиларга меҳр билан сабоқ бергани учун ҳеч ким қўшимча дарсга, репетиторга боришни хаёлига ҳам келтирмасди. Муаллимларимизнинг ҳар бир сўзини, таълим-тарбия борасидаги фикрларини жон қулоғимиз билан тинглардик. Ҳеч бири кредит, ойлик маоши ҳақида гапирмасди. Муҳими, устозларимиз ўша вақтда жамоатчилик ишларида ҳам фаол эди. Ҳафтада бир марта биз ҳам мактаб атрофини ободонлаштиришда қатнашардик. Айниқса, Абдукарим домланинг «Биз берган вазифаларни вақтида бажарганинг биз учун бўлса, ўқиганинг, билганинг ўзинг учун фойда. Таълим-тарбия шунчалик муҳимки, уларни бир-биридан ажратиб бўлмайди. Улар орасида танаффус ҳам бўлмайди» деган сўзлари ҳозиргача мен учун дастуриламал бўлмоқда.\n…Устозим билан суҳбатимиз ўқитувчиларнинг дарсдан кўра кредит тўлашни кўпроқ ўйлашидан бошланиб, машинасининг кредитини тўлолмай қўшимча дарс олган муаллимнинг жанжали билан тугади. Бошқа куни яна келишимни айтиб устозим билан хайрлашдим.\nЙўлда кетарканман, оғир ўйлар исканжасида қолдим. Фарзандларимизнинг таълим-тарбиясини ишониб топширган устозларимиз дарснинг сифати, таълим ва тарбияда танаффус бўлмаслигини қачон тушуниб етади? Таълимда йўл қўйилган биргина хато ёшларимизга акс таъсир қилишини улар билишмайдими?\nҲозир мактабларда ўқитувчиларнинг ойлик маоши кўтарилган, шароитлари ҳам яхшиланмоқда. Бироқ таълим сифатидаги ўзгариш унчалик эмас. Олган дарс соатини масъулият билан ўтиш ҳақида-ку айтмасак ҳам бўлади.\nМақсадимиз устозларимизни уялтириш, танқид қилиш эмас. Аксинча, масъ улиятини ошириш ҳақида ўйлайдиган вақт келди назаримда. Устозларимиз дарсни масъулият билан, сид қидилдан ўтса, боласини олий таълим муассасасида ўқитиб, касб-ҳунарли қилишни ният қилган ота- онал ар уларни қўшимча машғулот учун репетиторга беришига ҳам ҳожат қолмайди.


Ғазода юзлаб маҳаллий журналист “Би-Би-Си” корпорацияси ходими Алан Жонстон ўғирлаб кетилишига қарши норозилик намойиши ўтказди.\n18 январ 2021, Тошкент вақти: 00:23\nФаластин расмийларининг билдиришича, А.Жонстон 12 март куни бир гуруҳ қуролли шахслар томонидан ўғирлаб кетилган. Ҳозирча бу жиноят учун масъулиятни ҳеч қайси гуруҳ ўз зиммасига олгани йўқ. “Ҳамас” ҳаракати матбуот котиби Ғози Ҳамад журналистнинг ўғирланишини қоралади ҳамда ҳукумат унинг озод этилиши борасида чоралар кўраётганини билдирди.\n“Бундай такрорланаётган одам ўғирланишлари нафақат Фаластин халқи курашига, балки жаҳон миқёсидаги обрўйимизга ҳам путур етказмоқда. Шуни айтишим лозимки, иншооллоҳ, бу масала тез фурсатда ҳал бўлади, зеро биз бу воқеага алоқадор гуруҳ тўғрисида маълумотга эгамиз”, - деди Ғози Ҳамад.\n“Ҳамас”дан ташқари “Фатҳ” партиясининг қуролли қаноти - “Ал-Ақса жафокашлари” бригадаси ҳам А.Жонстоннинг зудлик билан озод этилишини талаб қилди.


ЎЗБЕКИСТОН МАҲСУЛОТЛАРИ ХАЛҚАРО КЎРГАЗМАДА - Ўзбекистон овози газетаси\nОстона, 9 июнь. ЎзА махсус мухбири Бекзод ҲИДОЯТОВ хабар қилади.\nДунёда шундай спорт мусобақалари, маданий кўрик-танловлар бор: футбол бўйича жаҳон чемпионати, олимпиада ўйинлари, Formula 1 мусобақаси, Евровидение қўшиқлар танлови... Булар маълум вақт давом этиб, ер юзига тинчлик уруғини сочади, жаҳон халқларини бирлаштиради, инсониятга ўзаро тажриба алмашиш учун қулай шароит яратади.\nСаноатлаштириш рамзи, техник ва технологик ютуқлар намойиши учун очиқ платформа ҳисобланган бутунжаҳон кўргазмаси — ЭКСПО 93 кун давом этиб, мамлакатлар ўртасидаги ҳамкорликни янада ривожлантиришга ва халқаро майдонда бир-бирини қўллаб-қувватлашга хизмат қилади.\nХалқаро кўргазмага бу йил Остона шаҳри мезбонлик қилмоқда. ЭКСПOнинг расмий очилиш маросими 2017 йил 9 июнь куни ўтказилди.\nБиринчи жаҳон кўргазмаси Буюк Британия шаҳзодаси Альберт ташаббуси билан «Hyde Park»да ўтказилган. Жозеф Пакстон томонидан ушбу боғда темир ва шиша ёрдамида доира шаклида бунёд этилган «Биллур сарой» барчанинг диққатига сазовор бўлган. 1928 йилда Халқаро кўргазма ўтказиш тўғрисида конвенция имзоланган. Халқаро кўргазмалар бюроси (ХКБ) бошқарув органи ҳисобланади. Уни ўтказиш тартибига кўра (универсал, халқаро, ихтисослаштирилган) уч ойдан олти ойгача давом этади.\nҲозирга қадар 35 маротаба ўтган кўргазмага Болгария, Испания, Жанубий Корея, Германия, Япония, Хитой, Италия, Туркия сингари мамлакатлар мезбонлик қилган. Анъанавий ўтказиб келинаётган ЭКСПОнинг нуфузи, мавқеи йилдан-йилга юксалиб, унда иштирок этишни истаган давлатлар сафи тобора кенгайиб бормоқда.\nЭКСПО — 2017 кўргазмасида Ўзбекистон, Россия, АҚШ, Хитой, Германия, Буюк Британия, Франция, Япония, Жанубий Корея, Туркия, Ҳиндистон, Вьетнам, Арманистон, Покистон, Озарбайжон, Беларусь, Куба, Туркманистон, Руминия, Бразилия сингари 120 дан зиёд давлат ўзининг технологик, илмий, маданий ютуқларини намойиш этмоқда. Шунингдек, 20 дан ортиқ халқаро ташкилот иштирок этмоқда.\nЭКСПО — 2017 халқаро ихтисослаштирилган кўргазманинг асосий мавзуси «Келажак энергияси» деб номланган бўлиб, сайёрамизга катта таъсир кўрсатаётган энергия истеъмоли муаммоси жаҳон ҳамжамиятини ташвишга солаётганини ўзида акс эттиради. Унинг моҳиятини «Углерод диоксиди чиқаришни қисқартириш», «Энергия — самарадор турмуш тарзи», «Энергия барча учун» сингари мавзуларда ўтказиладиган семинарлар очиб беради.\nҚозоғистон Республикаси кўргазмага пухта тайёргарлик кўрган. Илғор технологиялардан фойдаланган ҳолда бунёд этилган мовий ранг сфера узоқдан кўзга ташланади. «Остона ЭКСПО — 2017» кўргазма мажмуи ана шу сферанинг атрофига жамланган. Умумий майдони 174 гектар. Бу ерда жами 36 объект жойлашган.\nМовий ранг сферанинг сўл қисмида Ўзбекистон байроғи мағрур ҳилпираб турибди. Ўзбекистонда ишлаб чиқарилган маҳсулотларнинг намойиши учун икки қаватли бино ажратилган. Кираверишда GM Uzbekistan маҳсулоти — Cobalt автомобили қўйилган. Павильон асосий эшигининг тепа қисмига йирик монитор ўрнатилган. Унда мамлакатимизнинг бой маданий мероси, тарихий обидалари, миллий урф-одат ва анъаналари, иқтисодий салоҳияти, туристик масканлар, диёримизда етиштирилган сархил мевалар намойиш этилмоқда.\nЎзбекистон павильонининг биринчи қавати 630 квадрат метр майдонни эгаллаган. Бу ерда қуёш, шамол ва сув, яъни келажак энергияси маҳсулотлари намойиш этилмоқда.\nБиласиз, табиатга зарар етказмай унинг неъматларидан оқилона фойдаланиш, сув, газ ҳамда электрни тежаш, атроф-муҳит мусаффолигини таъминлаш, экологик муаммоларнинг олдини олиш ҳамда бартараф этиш бугунги куннинг долзарб масалаларидан бири саналади. Электр энергиясини тежашда қуёш энергиясини қўллаш усули қўл келади. Масалан, ҳозир автомобилларни юргизишда махсус аккумулятордан фойдаланилади. Мамлакатимиз павильонидан ўрин олган қуёш энергияси стендида 2030 йилда автомобилларни қуёш нури ёрдамида қандай қувватлантириш мумкин экани намойиш этилмоқда. Бу кўргазма иштирокчиларида катта қизиқиш уйғотаётир.\nУмумий майдони 550 квадрат метрни ташкил этган иккинчи қаватда мамлакатимизнинг транспорт ва логистика, туризм соҳалари ҳамда озиқ-овқат, вино ва шарбат тайёрлаш саноатида эришилган ютуқлар, миллий таомларимиз намойиш этилмоқда.


Андижонда янгича суғориш усули 40 фоиз сувни тежашга ёрдам бермоқда - Халқ сўзи\nАндижонда янгича суғориш усули 40 фоиз сувни тежашга ёрдам бермоқда\n16:02 11 Июнь 2018 Жамият\nБу йил баҳорнинг қуруқ ва салқин келиши маълум миқдорда сувга бўлган танқисликни юзага келтирди. Буни айниқса, қишлоқ хўжалиги соҳасида яққол сезиш мумкин. Мавжуд муаммо туфайли ғўза ривожи ўтган йилгига нисбатан сезиларли даражада ортда қолди. Шу боис вазият сувдан оқилона фойдаланиб, тежамкорликка эришишни талаб этмоқда. Давлатимиз раҳбарининг 29 май куни бўлиб ўтган видеоселектор йиғилишида ҳам бу мавзу олға сурилиб, навбатдаги вазифалар белгилаб берилган эди.\nАндижон вилояти Хўжаобод туманининг “Фазлиддин умидли ерлари” фермер хўжалигида мавжуд муаммони бартараф этиш мақсадида кўчма эгилувчан полиэтилен қувурдан фойдаланиш тажрибаси йўлга қўйилди. Бу ҳақда “Халқ сўзи” мухбири Саминжон Ҳусанов хабар берди.\n«Бу усулда сувни 40 фоизгача тежаш мумкин. Одатий усулда 1 гектар майдондаги ғўзани суғориш учун 1200 куб сув сарфланаётган бўлса, янги услубда 700 кубгача оби ҳаёт талаб этилади», - дейди туман ирригация бўлими бошлиғи Миродилжон Ҳасанов.\nБундан ташқари, ўқариқ ва шохариқ олинмаслиги сабабли кўчатнинг нобуд бўлиши ҳолатига ҳам чек қўйилади. Бу эса ҳосил миқдорининг 5-6 фоизга исроф бўлишининг олдини олади.


Фашистлар врачи Менгелнинг скелети талабалар учун кўргазмали қурол вазифасини ўтайдиган бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Фашистлар врачи Менгелнинг скелети талабалар учун кўргазмали қурол вазифасини ўтайдиган бўлди\t16:05, 13 январь\tИккинчи жаҳон уруши даврида фашистлар врачи бўлган Йозеф Менгелнинг склети бразилиялик талабалар учун ўқув кўргазмали қурол вазифасини ўтайдиган бўлди, деб хабар берди “Тvzvezda.ru”. Менгел Иккинчи жаҳон уруши даврида концлагерларда асирлар устида ваҳшиёна тажрибаларни ўтказганлиги туфайли Ажал фариштаси номини олган. Эндиликда унинг суяги судмедэкспертликка ўқиётган талабалар учун ўқув қуроли вазифасини ўтайдиган бўлди.\nМенгелнинг суяклари Сан-Паулу шаҳридаги Тиббиёт университетига топшириладиган бўлди. Ундан кўргазмали қурол сифатида фойдаланишни доктор Даниэль Ромеро таклиф этди. У 1992 йилда Менгел жасади қолдиқларини тасдиқловчи комиссия таркибида бўлган. Шу пайтгача ваҳший фашист врачининг суяклари Университетда пластик қутида сақланган. Даниэль Ромеро Менгелнинг суякларидан талабалар учун кўргазмали қурол сифатида фойдаланиш учун рухсатнома олишга муваффақ бўлди.\nНашрнинг ёзишича, Менгел фаолият юритган Освенцим концлагерида бўлган 92 ёшли Карл Гевиртцнинг хотирлашича, у асирликда бўлганида Менгел уни аввал қайноқ сувга, кейин муздай сувга тушишга мажбур қилган. “Бу янгиликни эшитиб, нимани ҳис қилаётганимни ҳам билмайман...– деди Гевиртц. – Шафқатсиз, ваҳший врачга боғлиқ оғриқли хотираларим шу даражада кўпки... Унинг мени ва бошқа асирларни ваҳшиёна тарзда қийнаганини бир умр хотирамдан ўчира олмадим”. Освенцим конқлагерида Менгел инсон сабр-бардошининг меъёрини ўрганиш мақсадида асирлар устида турли хил тажрибалар ўтказган. У анестезиядан фойдаланмаган ҳолда турли тана аъзоларини кесган, кўчирган, тирик чақалоқларни ёриб, анатомик текширувлар, кислота, ток билан боғлиқ синовларни ўтказган. Ўн минглаб соғлом асирлар унинг тадқиқотлари қурбонига айланган.\nИккинчи жаҳон уруши тугагандан кейин Менгел Лотин Америкасига қочиб кетган ва у ерда турли номлар остида яшириниб, яшаган. Шунинг учун уни топишнинг ва судга топширишнинг имкони бўлмаган. Менгел 1979 йилда Бразилияда дам олаётганда, инсульт туфайли вафот этган. У Сан-Паулу шаҳрида бошқа одамнинг исми-шарифи билан дафн этилган.


19:49 / 23.03.2017\nҚувасой шаҳридаги “Кварц” акциядорлик жамияти қурилиш ва саноат тармоқлари, мамлакатимизда ишлаб чиқарилаётган енгил автомашиналар, автобус ва қишлоқ хўжалиги техникаларига ойна ҳамда шиша маҳсулотлари етказиб беришга ихтисослашган. Айни пайтда икки мингдан зиёд ишчи-хизматчи меҳнат қилаётган корхонада 150 турдаги маҳсулотлар ишлаб чиқарилади.\nИлгари корхона учун зарур бўлган асосий хомашё хорижий давлатлардан келтирилар эди. Бу эса, табиийки, маълум муаммоларни келтириб чиқарарди. Мамлакатимизда саноат корхоналарини қўллаб-қувватлаш борасида амалга оширилаётган изчил ислоҳотлар, айниқса, Маҳаллийлаштириш дастури ижроси туфайли ушбу масала ўз ечимини топди. Эндиликда кальцийланган сода Қўнғирот сода заводидан келтирилмоқда. Бу эса тайёрланаётган маҳсулотлар таннархини арзонлаштириш имконини бермоқда.\nАлбатта, бундай қўшимча қулайликлар ишлаб чиқариш жараёнини модернизациялаш ишларини кенгайтиришга ҳам катта туртки бераяпти. Шу боис цехлар Германия давлатидан келтирилган замонавий қолиплаш ускуналари билан жиҳозланди. Бу билан технологик жараён тўлиқ автоматлаштирилиши баробарида, шиша идишлар тайёрлаш қувватини 110 миллион, банкаларни эса 269 миллион донага етказишга эришди.\nКорхона Ўрта Осиёда ўзининг ҳажми катталиги билан ягона саналади. 2017-йилда Испаниядан технология олиб келиниб, янги махсулот, яъни ойнага суратларни сифатли тарзда босиш йўлга қўйилди. Бугунги кунда махсулотлар Қирғизистон, Туркманистон, Тожикистон, Латвия сингари мамлакатларга экспорт қилинмоқда.\nКварц шиша Қувасой\nҚувасойда навбатдаги нодавлат таълим муассасаси ўз фаолиятини бошлади


Григорий Колосовский: Иккинчи бўлимда натижага қараб ҳаракат қилдик\n19 ноябрь, 2016, 09:00\nОлий Лига 29-туридан ўрин олган “Олмалиқ” – “Пахтакор” (0:1) ўйинидан кейин меҳмонлар бош мураббийи Григорий Колосовсий учрашув ҳақида фикрларини билдирди.\n“Биринчи бўлимни жуда яхши бошладик. Тез гол урдик ва шундан кейин қатор қулай вазиятларни юзага келтирдик. Улардан фойдаланишда оқсадик. Шунда янада эркинроқ ҳаракат қилган бўлардик. Танаффусдан сўнг эса натижага қараб ўйнашга тушдик.\n"Олмалиқ" вазиятни ўзгартиришга уринди. Ўйин суръатини назорат қилдик, бироқ кичик хато ҳам қимматга тушиши мумкин эди. Ғалаба қозониш ёқимли, аммо ташаббусга эга бўлган ҳолатда бундан унумли фойдаланиш лозим”, – деди Колосовский.


InfinBank — InfinBANK мижозларига хабарнома\nInfinBANK мижозларига хабарнома\nҲурматли InfinBANK мижозлари\nКеча, 2020 йил 15 сентябрь куни соат 18:00дан кейин InfinBANK Шайхонтоҳур филиали мижозлари UzCARD карталари миграцияси ўтказилиши муносабати билан, 2020 йил 16 сентябр соат 18:00 дан 2020 йил 18 сентябр соат 18:00 га қадар UzCARD карталарнинг ишлаши вақтинча тўхтатилиши қайд этилган СМС хабарнома юборилган эди.\nИжтимоий тармоқларда ва блогосферада мазкур хабарнома турлича талқин этилди, хусусан айрим фойдаланувчилар англашилмовчилик ва тушунмовчилик туфайли InfinBANKнинг барча UzCARD карталари ишламаслиги мумкинлиги ҳақида фикрлар қолдирмоқдалар.\nШу муносабат билан қуйидагиларни маълум қиламиз:\nЭнг аввало, сизларга етказган ноқулайлик ва ташвиш учун чуқур таассуфдамиз.\nИккинчидан, кечаги СМС хабарнома трансформация жараёнларни ўтказилаётган Шайхонтоҳур филиали мижозларининг UzCARD карталарига таалуқли эди. Афсуски, фойдаланувчилар, эҳтимол, СМС хабарномадаги ҳаволага кириб, Банк сайтига жойлаштирилган тегишли хабар билан танишмаганлиги туфайли, бу барча UzCARD карталари учун деб тушунилган кўринади. Биз масъулиятни ўзимиздан асло соқит қилмаймиз ва бу ҳолат учун барчадан, хусусан камчилигимизни ўз вақтида кўрсатган таниқли блогер ва журналист, қадрли Никита Макаренкодан узр сўраймиз.\nУчинчидан, хабарингиз бор, йил бошидан буён Банкда трансформация жараёнлари ўтказилмоқда, мижозларга ноқулайлик яратмаслик, айниқса карантин талаблари мавжуд ҳозирги шароитда янгитдан карта ва ҳисобварақлар очмаслик учун, миграция жараёнларини автоматик тарзда амалга оширишга ҳаракат қилинмоқда. Лекин бу техник жараёнлар қисқа бўлсада, карталар ва ҳисобварақларнинг маълум муддат ишламай туришини талаб этади. Яъни ҳозир ўтказилаётган техник жараёнлар, гарчи бир муддат ноқулайлик яратсада, сиз учун бундан буён енгиллик ва қулайлик яратиш мақсадида юз бермоқда.\nТўртинчидан, бугун InfinBANK Шайхонтоҳур филиали мижозлари UzCARD карталари эгалари банк куни давомида филиалга келишлари ва UzCARD карталарида мавжуд маблағларни комиссия тўламасдан нақд кўринишда ечиб олишлари мумкинлигини билдирамиз. Шунингдек, Шайхонтоҳур филиали мижозлари бўлган UzCARD карталари эгалари маблағларини HUMO карталарига ёки иловадаги ҳамёнга бепул, комиссиясиз кўчириб олишлари мумкин бўлади.\nСўнгги янгиланиш 27.09.2020


Оврўпода Хавфсизлик ва Ҳамкорлик ташкилоти полиция кучлари раҳбари Бишкекда - BBC News O'zbek\nОврўпода Хавфсизлик ва Ҳамкорлик ташкилоти полиция кучлари раҳбари Бишкекда\nРайҳон Деметрие Би-би-сининг Марказий Осиё бўйича мухбири\nImage caption Маркус Мюллер етакчилигидаги ОХҲТ полиция кучларига қирғиз миллатчилари қарши чиқмоқдалар\nҚирғизистон жанубида жойлаштирилиши кутилаётган халқаро полиция кучлари бошлиғи пойтахт Бишкекда миссиянинг амалга ошишини таъминлашга қаратилган музокаралар олиб бормоқда.\nОврўпода Хавфсизлик ва Ҳамкорлик ташкилотининг полиция ходимларидан иборат кичик контингенти қачон иш бошлаши ҳанузгача маълум эмас.\nҚирғизистонда полиция кучларига қаршилик кучайиб бораркан, халқаро нодавлат ташкилотлари зўравонликларнинг қайтарилиши эҳтимолидан ҳавотир билдиришмоқда.\nОврўпода Хавфсизлик ва Ҳамкорлик ташкилотининг полиция гуруҳи раҳбари, швейцариялик дипломат Маркус Мюллер Қирғизистон президенти Роза Ўтинбоева билан Қирғизистон жанубига халқаро полиция кучларини юбориш масаласини муҳокама қилмоқда.\n52 нафар полиция ходимлари август ойининг охирида етиб келишлари керак эди, аммо уларнинг жойлаштирилиши кечиктирилган.\nТашкилотга кўра, полиция маслаҳат гуруҳи кузатувчи ролини ўйнайди.\nУнинг асосий мақсади хавфсизлик кучлари билан аҳоли ўртасидаги муносабатларни яхшилашга қаратилади.\nАммо Қирғизистонда халқаро хавфсизлик гуруҳининг иштирокига қаршиликлар тобора кучайиб бормоқда.\nАйрим юқори мартабали қирғиз сиёсатчилари бу мамлакатнинг парчаланишига олиб келади, дея қаршилик қилишмоқда.\nОхирги ҳафталарда халқаро полиция кучларининг жойлаштирилишига қарши қатор норозилик намойишлари бўлиб ўтган, айрим намойишчилар Оврўпода Хавфсизлик ва Ҳамкорлик ташкилоти зобитларининг тулупларини ёқиб юборишган.\nИюн ойида мамлакат жанубида юз берган миллатлараро тўқнашувларда камида 400 инсон ҳалок бўлган, минглаб, асосан ўзбекларга қарашли уйлар вайрон қилинган.\nКўпчилик ўзбеклар хорижий полиция зобитларининг келишини олқишлашади.\nИнсон ҳуқуқлари гуруҳлари июн ойидаги зўравонликлардан буён маҳаллий хавфсизлик кучлари ўзбекларни нишонга олаётгани, уларни ноқонуний ҳибсга олиш ва қийноққа солишлар кенг тарқалганини даъво қилишади.\nСўнгги ҳисоботда Халқаро Инқироз гуруҳи қирғиз ҳукумати июн ойидаги зўравонликларнинг сабаб ва оқибатлари юзасидан чора кўришга шошилмаётгани, қўл қовуштириб ўтириш янги зўравонликларга олиб келиши мумкинлиги ҳақида огоҳлантирган.


21 декабрь куни Ўзбекистоннинг баъзи ҳудудларида туман тушиши мумкин\n13:04 / 20.12.2016 10122\nРеспублика Гидрометеорология марказининг хабар беришича, 21 декабрь куни Тошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 0-2 даража совуқ, кундузи 5-7 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 2-7 даража совуқ, кундузи 0-5 даража илиқ, Устюртда кечаси 7-12 даража совуқ, кундузи 3 даража совуқ, 2 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғиб, туман тушиши мумкин. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 0-5 даража совуқ, кундузи 5-10 даража илиқ, Навоий вилояти шимолида кечаси 3-8 даража совуқ, кундузи 0-5 даража илиқ бўлади.\nТошкент, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 0-5 даража совуқ, кундузи 4-9 даража илиқ бўлади.\nҚашқадарё, Сурхондарё ва Самарқанд вилоятларида ҳаво ўзгариб туради, баъзи жойларда ёмғир ёғиб, туман тушиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 0-5, кундузи 5-10 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 5-10 метр тезликда шамол эсади. Кечаси 0-5 даража совуқ, кундузи 2-7 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёғингарчилик бўлиб, туман тушиши мумкин. Қор кўчиши хавфи бор. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 0-5 даража совуқ, кундузи 3 даража совуқ, 2 даража илиқ бўлади.\nҚозоғистоннинг Ўзбекистондаги элчиси ўз лавозимидан вақтинчалик четлатилди


НОН — ЭНГ АЗИЗ ВА ЭНГ УЛУҒ НЕЪМАТ!\nЎзбекистон халқаро ислом академияси қошидаги “Ziyo-Zukko ta’lim maskani”да “Нон — энг азиз ва энг улуғ неъматимиз!” мавзуида суратлар кўргазмаси ўтказиляпти.\nУнда ўқувчилар ўз қўл меҳнати ва ижоди орқали ясаган ва чизган ижод намуналари намойиш этилмоқда. Эътиборлиси, мазкур ишланмаларда ўқувчиларнинг ноннинг қадрига етиш, унинг ушоғини ҳам увол қилмаслик, умуман, исрофгарчиликка йўл қўймаслик, тоза-озодаликка эътибор бериш борасида фикр ва ғоялари ёрқин ифода этилган.


Қоҳирада полиция Туркиянинг Онадўли ахборот агентлиги ходимларини тутиб кетди\nМиср расмийлари Туркия давлатига қарашли Онадўли ахборот агентлигининг Қоҳирадаги ваколатхонасига рейд уюштириб, бу ерда ишлаган тўрт ходимни қўлга олдилар. Бири Туркия, уч нафари Миср ватандоши бўлган журналистлар полиция 15 январь оқшомида таҳририятда тинтув ўтказганидан кейин тутиб кетилган. Ҳодиса икки давлат ўртасида Ливия борасида таранглик кузатилаётган бир пайтда рўй берди.\nЖурналистлар ушлаб кетилиши ортидан Туркия Ташқи ишлар вазирлигига Миср Ташқи ишлар вазирлигининг Анқарадаги вакили чақирилди.\n“Бу турк матбуотига босим ўтказиш ва ҳуркитиш ҳаракатидир ва биз буни кескин қоралаймиз”, дейилади Туркия Ташқи ишлар вазирлиги баёнотида. Вазирлик Миср расмийлари агентлик ходимларини зудлик билан озод қилишига умид билдирган.\nТуркия ва Миср Ливияда қарама-қарши томонларни дастакламоқда. Анқара Триполидаги халқаро ҳамжамият томонидан тан олинган Миллий тотувлик ҳукуматини қўллаб-қувватлаётган бўлса, Қоҳира ливиялик исёнкор генерал Халифа Ҳафтарга кўмак кўрсатмоқда. Аввалроқ Анқара мисрлик ҳарбийлар томонидан 2013 йили ҳокимиятдан ағдарилган президент Муҳаммад Мурсийни ҳам дастаклаб келган.


Эксперт фикри: Ўзбекистонда исломий молия ва банкчиликка бўлган қизиқиш қандай? - Zamin.uz\n14:37 / 06.07.2020\n1960 йилларда Мисрда ислом банк тизимининг пайдо бўлиши оламшумул воқеалик эмас эди, аммо ярим асрдан кўпроқ вақт давомида ушбу соҳа барқарор ривожланиб келмоқда. Сўнгги йилларда Ислом молия тизими тушунчаси кўплаб мамлакатлар молиячиларининг сўз бойлигидан мустаҳкам ўрин олди.\nДарҳақиқат, турли мамлакатларда, ҳаттоки аксарият аҳолиси ислом динига мансуб бўлмаган давлатларда ҳам, жумладан АҚШ ва Буюк Британияда, ушбу молиявий институт анъанавий банк хизматларига альтернатив молиялаш тизими сифатида барқарор ривожланмоқда. Шунинг учун ислом банкчилигини ўрганиш глобал иқтисодиётда долзарб мавзу ҳисобланади. Анъанавий банк тизимига альтернатив молиялаш шакллари мавжудлигини билиш қизиқарли ва фойдалидир.\n— Исломий тамойилларга асосланган молиялаштиришнинг анъанавий банк тушунчаларидан фарқи ва моҳияти нимада?\n— Исломий молиялаштиришнинг анъанавий молиялаштиришдан асосий фарқи шундан иборатки, исломий молия фойда ва зарарни бўлишиш ҳамда реал активларга асосланган молиялаштиришни ўзида намоён қилади. Бошқача қилиб айтганда, исломий молиялаштириш шерикчиликка, ҳамкорликка асосланган. Бунда исломий банклар мижоз талаби бўйича объектни қуриб бериши, асбоб-ускуналар, товар, хом ашёлар сотиб олиб бериши ёки уларни ижарага бериши мумкин. Молиялаштириш асосида савдо амалиёти ётади. Пул муомала воситаси сифатида кўрилади, яъни пулни ўзини фоизга ёки бирон-бир наф/фойда эвазига қарз сифатида бериш тақиқланади.\nИжара ёки исломий лизингни унга муқобил бўлган анъанавий лизингга автомобиль сотиб олишни солиштирадиган бўлсак, анъанавий банк аввал сиз билан лизинг шартномасини тузади, кейин 25 % ёки банкни ихтиёрига қараб бошқа миқдорда олдиндан тўлов олади, кейин мижоз салон билан автомобиль олди-сотди шартномасига асосан тўловни амалга оширади. Кейин йиллик 25 % (мисол тариқасида) миқдорида устама ҳақини ҳисоблаб, сизга 3 йилга бир хил тўловда ойма-ой тўлаш жадвалини тақдим этади. Тўлов кечикадиган бўлса, унга нисбатан жарима сифатида комиссия ундирилади ва у фойдага киритилади.\nИсломий банк эса сизнинг талабингизга асосан салон билан автомобиль олди-сотди шартномасини имзолайди, тўловларни амалга оширади, кейин уни сизга устига фойдасини қўйган ҳолда маълум бир муддатга эгалик ҳуқуқини охирида ўтказиб бериш шарти билан ижарага беради. Тўлов кечиккан ҳолда жарима олиш тақиқланади, лекин бу ҳолатни суиистеъмол қилмаслик учун интизомий чора сифатида шартномага қўшишга рухсат этилган. Бироқ анъанавий банк тизимидан фарқли ўлароқ бу жарима қўлланилган ҳолатда у фойдага олинмайди ва хайр- эҳсонга ишлатиб юборилади. Кўриниб турганидек, биринчи ҳолатда анъанавий банк сизга пулни фоизга беряпти, иккинчи ҳолатда эса банк сизга ўз мулкини ижарага бериш орқали фойда қиляпти.\n— Ислом тараққиёт банкининг Ўзбекистон банклари билан ҳамкорлигининг ҳозирги ҳолати ҳақида гапириб берсангиз.\n– Ислом тараққиёт банки гуруҳи таркибига бир қанча ташкилотлар кириб, шулардан Хусусий секторни ривожлантириш ислом корпорацияси (ХСРИК) ва Халқаро ислом савдо-молия корпорацияси (ХИСМК) Ўзбекистон банклари билан ҳамкорлик қилади. Ўзбекистон Республикаси Вазирлар Маҳкамасининг 2004 йил 21 декабрдаги 596-сонли қарори билан Ўзбекистон ХСРИКга аъзо бўлган ва 2006 йилдан бошлаб маҳаллий тижорат банклари ва тадбиркорлар билан ҳамкорлик қилиб келади.\nХусусан, Муробаха (устама ҳақи эвазига сотиш) молиялаштириш усули орқали тижорат банкларига молиялаштириш линиялари ажратилган. Ушбу линиялардан Ўзбекистонда фаолият олиб бораётган тадбиркорлар, ишлаб чиқариш, хизмат кўрсатиш, қайта ишлаш ва иқтисодиётнинг бошқа соҳаларида ишлаб келаётган корхоналар ўз фаолиятларини янада ривожлантириш учун фойдаланадилар.\nМазкур йўналишда ХСРИК шу кунгача 15 та тижорат банклари ва 2 та лизинг компанияси билан ҳамкорликни йўлга қўйган ва бугунги кунгача банкларга 285 миллион АҚШ доллари миқдорида молиялаштириш линияларини ажратиш маъқулланган.\nБундан ташқари, ХИСМК томонидан, тадбиркорларга қисқа муддатли (1 йил мобайнида қайтариладиган) савдони молиялаштириш линиялари бир нечта маҳаллий банклар билан ҳамкорликда тақдим этилмоқда. Бунда ҳам Муробаха молиялаштириш усули ишлатилиб асосан хом ашё ва ускуналар сотиб олиш учун мўлжалланган. ХИСМК томонидан маъқулланган лойиҳалар қиймати 82 миллион АҚШ долларини ташкил этди.\n— Айни пайтда қандай ҳамкорлик дастур ва лойиҳалари мавжуд? Ўзбекистоннинг қайси банклари билан ва қандай ҳажмларда бундай муносабатлар мавжуд?\n— Бугунги кунда ХСРИКнинг Алоқабанк, Азия Альянс Банк ва Туронбанк билан ҳамкорликдаги жами 30 миллион АҚШ долларлик молиялаштириш линиялари мавжуд. ХИСМК томонидан эса, Азия Альянс Банк, Капиталбанк, Ўзсаноатқурилишбанк ва Трастбанкга жами 32 миллион АҚШ долларлик молиялаштириш линиялари ва Молия вазирлиги ҳузуридаги жамғармага 50 млн. АҚШ доллари ажратилган.\n— Ҳозирги кунда Ўзбекистонда исломий молиялаш тамойилларига асосланган банк хизматлари мавжудми? Агар шундай бўлса, қандай хизматлар?\n— Юқорида айтиб ўтилганидек, маҳаллий банклар ёрдамида Муробаха усули орқали бир қанча лойиҳалар амалга ошириляпти, бундан ташқари бир қанча хусусий ва акциядорлик компаниялари орқали Ислом тамойилларига тўғри келадиган муддатли сотиш ёки лизингга асосланган хизмат турларини ҳам таклиф этмоқдалар.\nМисол учун, ХСРИК ҳомийлигида ташкил этилган Тоиба лизинг компанияси мижозларга ижара (исломий лизинг) хизматини йўлга қўйган бўлиб, бунда мижозларга фоизсиз лизинг шартномаси, яъни асбоб-ускуналарни сотиб олишда уларнинг устига компаниянинг устама ҳақини қўйган ҳолда муддатли бўлиб-бўлиб бериш орқали маблағларни қайтариш имконияти мавжуд. Шу каби шартларда, Ўзбек лизинг компанияси ва бир қанча хусусий тадбиркорлар автомобиль, кўчмас мулк ва маиший техникаларни муддатли тўлов асосида сотиш хизматларини йўлга қўйганлар.\nИслом тараққиёт банки ҳам ижара, бўлиб тўлаб бериш шарти билан сотиш ва истисно тарзида Ҳукумат лойиҳаларини ҳам молиялаштириб келмоқда. Бироқ Ўзбекистонда маҳаллий тижорат банклари томонидан шариатга мувофиқ молиялаштириш услублари мавжуд эмас. Бунга асосий сабаб Ўзбекистонда исломий молиялаштириш учун зарур бўлган қонунчиликнинг йўқлиги ва мавжуд қонунчиликда бу тизимни ишлаши учун номутаносибликларнинг мавжудлигидир.\n— Ўзбекистоннинг қайси банклари бизнес ва аҳоли учун шу каби банк хизматларини таклиф қилмоқдалар?\n— Афсуски, ҳозир кунда маҳаллий банкларда бундай хизматлар мавжуд эмас ва улар асосан фоизларга асосланган истеъмол ёки ипотека кредитларини таклиф қиладилар.\n— Ўзбекистонда ислом банкчилигини ривожлантириш, исломий молиялаш тамойилларига асосланган кредитлаш ва бошқа банк хизматларини кенгайтириш истиқболларини қандай баҳолайсиз? Сизнинг тахмин ва мулоҳазаларингиз нимага асосланади?\n— Ўзбекистон аҳолисининг қарийб 90 фоизини мусулмонлар ташкил қилади ва шу фактнинг ўзи Ўзбекистонда исломий молия ва банкчиликка бўлган қизиқишнинг қанчалик катта эканлигидан далолат беради. Биламизки, исломда судхўрлик, яъни пулни фоизга бериш орқали фойда олиш тақиқланган, анъанавий банк тизими эса фоизларга таянади. Диний эътиқодларга таянган, фоиз, кредит ва шу каби банк хизматларидан фойдаланишни истамаган аҳоли қатлами учун Исломий молиялаштириш тамойилларига асосланган банк хизматлари таклиф этилса, бу Ўзбекистон иқтисодиётининг ўсиши ва ички инвестиция ҳажмининг ортишига катта туртки бўлади, деб бемалол айта оламиз. Бу тизимни жорий қилиниши Ўзбекистонда жамғарма ва фойдаланилмаётган пул маблағларини банк тизимига жалб қилиш, хуфиёна иқтисодиёт салмоғини камайтириш ва тадбиркорликни ривожлантиришга асос бўлиб хизмат қилади.\nБу борада аниқ маълумотларни келтириш мумкин. Хусусан, менинг номзодлик ишим доирасида, Олий ўқув юрти талабалари ва профессор ўқитувчилари, тадбиркорлар ва аҳолининг бошқа қатлами ўртасида (жами 700 га яқин қатнашчилар) ислом молияси ва банкчилиги тўғрисида фикр ва мулоҳазаларни ўрганиш мақсадида шу йилнинг бошида Сўровнома ўтказилди ва унинг натижалари бўйича шуни айта оламанки, респондентларнинг қарийб 90 фоизи Ўзбекистонда ислом банкчилигини йўлга қўйишдан манфаатдор ёки бунга эҳтиёж бор деб ҳисоблайди. Шу билан бирга таъкидлаб ўтишим жоиз, Ўзбекистонда ҳали ислом молияси ва банкчилиги ҳақида тушунча ва билимлар етарли эмас, чунки бундай молиялаштириш усуллари ҳали кенг тарқалмаганлиги ва ташвиқот олиб борилмагинини асосий сабаб қилиб кўрсатиш мумкин.\n— Қай тарзда исломий банк тамойиллари аҳоли жамғармаларини банк тизимига жалб қилишга ёрдам бериши мумкин?\n— Исломий банкнинг мудораба (инвестиция) депозити шериклар ўртасида фойда тақсимланиши бўлиб, молиявий муносабатларда ижтимоий адолатга асосланган ҳамкорликнинг яққол намунасидир. Айнан шу тамойилнинг ўзи аҳоли жамғармаларини исломий банкларга, бирон бир лойиҳага пул қўйиши ва бундан фойда олиши учун туртки бўлиб хизмат қилади, деб ўйлайман. Бундан ташқари, исломий банкларнинг молиялаштириш механизмларидан келиб чиқиб, шуни таъкидлаш керакки, аҳолининг молиялаштиришга муҳтож қатлами ҳам маблағга эга бўлиб, ундан фойда олишни кўзлаётган томон ҳам бирдек манфаатдордир.\n— Тахминан бир ярим йил олдин, Ўзбекистон Республикаси Президентининг исломий банкчилик тамойилларини Ўзбекистонда татбиқ этиш тўғрисидаги қарори лойиҳаси эълон қилинди. Ушбу ҳужжат қабул қилиндими?\n— Ҳақиқатан ҳам, Ўзбекистон Республикаси норматив-хуқуқий ҳужжатлари лойиҳаларини муҳокама қилиш порталида ана шундай қарор лойиҳаси кенг жамоатчилик эътиборига ҳавола қилинди. Мазкур қарорни ишлаб чиқиш юзасидан бир қатор маҳаллий ва хорижий экспертлар томонидан фикр ва мулоҳазалар билдирилди, шу жумладан, Ислом тараққиёт банки вакиллари томонидан ҳам бир қатор таклифлар киритилди. Жамоатчилик томонидан бу фикр маъқулланди ва кўп қизиқиш ўйғотди. Лекин афсуски, ушбу қарор амалда кучга кирмади ва номаълум сабабларга кўра порталдан олиб ташланди.\n— Керакли қонунчилик ва меъёрий ҳужжатларни қабул қилиш билан бир қаторда, Ўзбекистонда ислом банкчилигининг ривожланишида яна қандай муаммолар мавжуд?\n— Ислом банкчилигини Ўзбекистонда жорий қилинишининг асосий мезонларидан бири бу Ўзбекистон Республикаси Марказий банки, банклар ва банклар фаолияти тўғрисидаги қонунларга, солиқ ва фуқаролик кодексларига ва бошқа қонун ости ҳужжатларга ўзгартириш ва қўшимчалар киритиш ёки алоҳида қонун қабул қилиш орқали амалга оширилиши мумкин. Бундан ташқари, Ўзбекистонда бу соҳада кадрларни тайёрлаш Ўзбекистон Халқаро Ислом Академиясида 2018 йилда бошланган эди, лекин 2019 йилда бу йўналиш бўйича қабул амалга оширилмади.\nБу ўз-ўзидан мазкур соҳада кадрлар етишмаслигини келтириб чиқаради, айниқса Шариат кенгашларига муносиб номзодлар жуда кам ёки умуман йўқ, деса ҳам бўлади. Шунингдек, бу борада аҳолининг саводхонлигини ошириш ҳам муҳим саналади, чунки исломий молиялаштириш бўйича етарли билимга эга бўлмаган аҳоли, уни анъанавий молиялаштиришдан фарқини тушуниб етмаслиги ёки нотўғри талқин қилинишига олиб келади.\nМанба: Xs.uz “Замин” янгиликларини “Youtube”да кузатиб боринг\n8-02-2020, 07:00, Иқтисодиёт\n4-02-2020, 22:21, Иқтисодиёт\n17-05-2018, 11:25, Иқтисодиёт\n17-05-2018, 12:57, Иқтисодиёт


Каражичга адвокат тайинланди\n24 май 2022, Тошкент вақти: 04:23\nҲаага халқаро трибунали Босния серблари собиқ етакчиси Радован Каражичга адвокат тайинлаб, унинг устидан бораётган маҳкама жараёнини 2010 йилнинг март ойигача қолдирди.\nЧоршанба куни Ҳаага суди прокурори ҳакамларни маҳкамага жараёнини бойкот қилиб келаётган Каражичга адвокат тайинлашга чақирди.\nЭндиликда Каражич ўз бойкотини давом эттирган тақдирда ҳам, маҳкама жараёни унинг адвокати иштирокида олиб борилиши мумкин.\nСешанба куни БМТ трибунали мажлисида илк бор қатнашган Босния серблари собиқ етакчиси ўз ҳуқуқлари поймол этилаётганини даъво қилди.\nКаражичга нисбатан 11 айблов, жумладан 1992-95 йиллардаги Босния уруши даврида Сребреницада 8 мингга яқин мусуслмон эркак ва болаларини қатлиом қилганлик айби илгари сурилмоқда. Унинг ўзи мазкур айбловларни рад этмоқда.


TIB.UZ / Оила - мўъжаз ватан - TIB.UZ\nTIB.UZ Жинсий ҳаёт сабоқлари Оила — мўъжаз ватан\n«Ёшим 32 да. Қишлоқда туғилиб ўсганман. Ҳозир пойтахтда болалар шифокори бўлиб ишлайман. Пешонамга икки маротаба уйланиш ёзилган экан. Илк рафиқамнинг оқила, қаноатли аёл эканлигини, афсуски, энди англаб етдим.\nС. билан курсдош эдик. Институтни тугатиш арафасида турмуш қурдик. Ўқишни тугаллагунга қадар ётоқхонада яшадик. Ўқишни тугаллаб, фарзандли бўлгач, ижарада яшай бошладик. Бор-йўғи бир хонали уйдан иборат ҳотамтой «аканг қарағай»нинг хонадони бозорга келадиган аксари ҳамқишлоқларимизнинг меҳмонхонасидай бўлиб қолганди. Улар бозорга бирор нарса сотишга олиб келиб, ҳафталаб уйимда қўним топишарди. Оиламизга совуқчилик оралай бошлади. Гоҳо ойлаб тўшакдаги эр-хотинлик муносабати унут бўлиб кетар, рафиқам ўғлим билан ошхонада ухлашга мажбур бўлишарди. Ичкилик, бор-будимни дастурхонга тўкиш хонадонимдан баракани ҳам кўтарди. Рафиқам дастурхонни чиройли тузатса-да, аста-секин чеҳраси ёришмайдиган, қовоғи солиқроқ юрадиган бўлиб қолди. Уйга келадиган «меҳмон»лар орасида келинпошша менга муносиб эмаслигини гап устида қистириб ўтадиган айрим маслаҳатчилар пайдо бўла бошлади. Охири ажралишга бориб етдик.\nКаминага мактабни энди тугаллаган, «онаси ўпмаган сулув» ҳамқишлоқ қиз насиб этди. Ўша ҳамқишлоқларимдан қарз кўтариб, ижарада яшайдиган бир хонали уйни сотиб олишга ҳам муваффақ бўлдим. Энди уйимга нафақат бозорчилар балки пойтахтга келадиган узоқ танишлар ҳам «бостириб» келишга одатланишди. Янги келинчак, кир-чиру турмуш икир-чикирларидан ортмай қолди. Бора-бора барчасидан чарчай бошладим. Шундай шароитда икки фарзандли бўлдик. Кундан кунга яшаш шароитимиз оғирлаша борди. Дастурхонимдан барака кўтарилди, сиҳатим ёмонлашди. Рафиқам билан ўғринча, қисқа муддат эр-хотинлик муносабатида бўлардим. Бора-бора рафиқам, фарзандларим, ўзим ҳам турли дардларга гирифтор бўла бошладик. Чунки уйимизда даволанишга келган беморлар ҳам яшашарди. Дастлаб бутун оиламиз билан «қўтир», «қичима» дардига йўлиқдик. Чунки бозорчи қариндошлар эски фуфайка ва пайтаваларда ҳам келаверишарди. Чойшаблар, сочиқлар, оёқ кийимлари ҳам умумий бўлиб кетганлиги сабаблими, оёғимда замбуруғли касаллик пайдо бўлди. Ёш рафиқамдан ҳам кўнглим совиди, у мени «бобой» деб чақиришга ҳам одатланди.\nШундагина илк рафиқамнинг қадрига ета бошладим. Чунки у меҳмонларни очиқ юз билан кутиб олмаса-да, уларнинг кийим бошлари-ю, пойафзалларини келганлари ҳамоно тозалаб қўяр, улар кетгач, чойшабу сочиқларни қайнатиб ювишдан эринмасди. Шу боис ҳам соғлом яшаган эканмиз. Илк рафиқам айрим кунлари ишдан эртароқ қайтишимни сўрар, келишимга ширин таом тайёрлаб, кундузи бўлса-да эр-хотинлик муносабатини амалга оширишимизга имкон яратарди. Ўйлаб қарасам, шунинг ҳисобига эркаклик қувватим сақланиб, дардга йўлиқмаган эканман.\nЎзимдан ўн ёш кичик иккинчи рафиқам эса яқин кунлардан бошлаб, арзимаган нарсага жанжал чиқаришга одатланди. Унинг назарида «чол» бўлиб қолганлигим, пайтида эркалашга имкон топа олмаслигим, меҳмонлардан ортмаслигим сабаблими навбатдаги турмушим ҳам бузилиш хавфи остида».\nАзизлар, келинг, ушбу қисмат соҳиби кечмишларига теранроқ назар солиб, турмушимизга раҳна солаётган атрофимиздаги айрим қусурли жиҳатларни англашга ҳаракат қилайлик.\nДаставвал, фасоҳат ва фаросат бобида замондошларимизга ибрат манбаи сифатида хизмат қилувчи айрим ўгитларга ўрин берайлик.\n1. Ота-боболаримиз ҳовли-жой қилганларида уни бежизга ички-ташқи қисмларга бўлмаганлар. Зеро, ички ҳовлига номаҳрам кишининг қадам босиши оила шанига таҳдид дея қабул қилинишида ҳам оламжаҳон ҳикмат бор. Бор-йўғи бир хонадан иборат ҳужрада истиқомат қиладиган кишининг уйида тунаш, эр-хотинлик иттифоқига аста-секин зарба беришдан ўзга нарса эмас. Оила нафақат илоҳий мўъжиза, балки мўъжаз ватан ҳамдир. Унинг чегаралари ор-номус, ибо-ҳаё, сир-синоатлар билан муҳофаза этилишга муҳтож.\n2. «Меҳмон — отангдек улуғ» нақли ўринли, албатта. Аммо эр-хотин ётоғида ҳам муқаддаслик мавжуд. Демак, ётоқхона вазифасини ўтовчи хонада ҳафталаб қўним топиш аслида андишасизлик, бефаросатликдан ўзга нарса эмас. Қолаверса, эркакка меҳмоннинг ёнида, оила аъзоларидан алоҳида ўрин солиш ҳам асло мезбонлик таомилига ва сиҳатга мувофиқ келмайди. Чунки эркак кишининг ҳафталаб жинсий муносабатдан мажбурий мосуво этилиши уни димланган простатит каби оғир дардларга гирифтор этади. Аёли вафот этган эркак учун иддадек муддатлар тайин этилмаслиги, тез фурсатда уйланишга рухсат мавжудлиги ҳам исломий аҳкомларнинг нақадар бекаму кўстлигидан далолатдир. Онаси ўлгач, ўғил отасини жадал уйлантириши шартлигида ҳам ҳикмат бор.\n3. Суҳбатдошимиз ўз ҳамкасабаси бўлган, оқила шифокор аёлдан ажралиб кетишига ҳам талай омиллар сабаб бўлган. Биринчидан, андишадан бегона, саноқсиз меҳмонлар эр-хотин орасидаги интим муносабатга ташналик ҳиссиётига дарз етказишган. Зеро, мусулмончиликда оила бузилишига, яъни талоққа қадар бир қанча босқичлар мавжуд. Дастлаб, эркак киши аёлига панд-насиҳат қилади, кор қилмаса, тўшагини алоҳида қилиш билан жазолайди. Демак, эр-хотиннинг алоҳида тўшакда ётиши талоқ томон қўйилган салмоқли қадам экан.\nИккинчидан, жинсий эҳтиёжнинг мунтазам равишда қондирилмаслиги эрнинг ҳам, хотиннинг ҳам асабий-беқарор бўлиб қолишига сабаб бўлади. Қолаверса, аёл кишининг лаззат топа олиш шартларидан бири уйида эри билан холи қолиши ва эркаловчи сўзлардан имкон қадар кўпроқ баҳраманд бўлишидир.\nУчинчидан, оиладаги ички масалаларга атрофдагиларнинг таъсири нечоғли салмоқли бўлса, турмуш шу қадар омонат бўлади. Афсуски, бугунги кунда ажралишларнинг кўпайиб кетаётганлигига сабаблардан бири ҳам оиланинг ташқи салбий таъсиротлар комида қолиб кетаётганлигидир.\nТўртинчидан, йигитнинг иккинчи оиласи ҳам бузилиш хавфи остида қолганлигида юқоридаги сабаблардан ташқари ёшлари орасидаги фарқнинг ҳам ўрни бор. Аммо, энг асосийси, йигирмадан энди ҳатлаб ўтган келинчакнинг руҳий далдага, суҳбатларга эҳтиёж сезишидир. Қолаверса, ўттиздан ошган йигитнинг мижози анча суст бўлиб қолишига ҳам меҳмонларнинг кўнглини оламан деб оиласига, вужудига зулм қилаётганлиги сабаб бўлган.\nБу йигитни текширишлардан ўтказиб, унга «Мураккаблашган тусдаги жинсий заифлик» деган ташхис қўйдик. У ўз ҳаётида икки инқилобий ўзгариш ясашга сабот-имкон топиб, ҳаётини буткул янги изга солди:\nБиринчидан, у ўз вужудидаги дардлардан қутулиш учун астойдил ҳаракат қилиб, мақсадга эришди. Улфатчиликлардан, маишатдан, ичкиликбозликлардан воз кечиб, илмий ишини қайтадан бошлади. Спорт, ибодатни ўзига йўлдош қилди.\nИккинчидан, марказдаги бир хонали уйини бозорлардан йироқ, шаҳар четидаги икки хонали уйга алмаштирди. Рафиқасини, фарзандларини атроф-муҳитнинг зарарли таъсиротларидан халос қилиб, оиласини тубдан ислоҳ қилди. Ҳозир уларнинг хонадонига фақат яқин қариндош-уруғларгина онда-сонда ташриф буюришаётган экан, холос. Боғчада тарбиячи бўлиб ишлаётган рафиқаси эндиликда эри йўқ пайтда маҳрам бўлмаган меҳмонларнинг хонадонига аввалгидай сурбетларча кириб келишига изн бермаётганлиги ҳам аслида ибратли ҳолдир.\nАфсуски, эр-хотинлар орасида жинсий номутаносибликнинг пайдо бўлишида «одамгарчилик»ка йўйиладиган айрим қусурли одатларнинг сабаб бўлиш ҳолатлари борган сари кўпроқ учрамоқда.\nАксар оилалар орасидаги мажороларга бир хонадонда кўплаб оилаларнинг биргаликда яшашлари, серфарзандлик боис эр-хотин тўшагига болажонларнинг «шерик» бўлиб қолиши ҳам сабаб эканлиги кузатилади. Қолаверса, олис ҳудудларимиздаги қишлоқларда болаларнинг доимо ота-она билан биргаликда, бир хонада ётишлари ҳам тиббий жиҳатдан асло тўғри эмас. Эр-хотиннинг тўшакдаги муносабатлари «болам уйғониб қолмасин» қабилида хуфёна, қисқа муддатда кечиши оила бирдамлигига дарз етказувчи омиллардандир.\nҚолаверса, бу ҳол бора-бора аёлдаги жинсий совуққонликка ва эрдаги мижоз сустлигига олиб келади. Айрим иродаси суст эркакларнинг кўча-кўйга интилишлари-ю, оиласига хиёнат қилишларининг илдизи ҳам кўпинча аҳамият берилавермайдиган мана шундай ноўнғай шароитлар боис юзага келиши ўз илмий исботини топган. Шунингдек, бола икки ёшдан ҳатлаб ўтган заҳотиёқ, алоҳида хонада, ўз жинсдошлари (ўғил бола — ака-укалари, қиз бола — опа-сингиллари) билан ётишига имконият яратиш лозим. Бу жинсий тарбиянинг амал қилиниши шарт бўлган талабларидан бири ҳисобланади.


Суднинг ўнинчи куни: Сойдаги отишмада қатнашган ҳарбийдан оломоннинг талофатлари ҳақида сўралмади\nТошкентда Андижон воқеаларида фаол иштирок этишда айбланаётган фуқаролар устидан ўтказилаётган суд жараёнининг 3 октябрь кунги мажлисида Сойдаги отишмада қатнашган ҳарбийларнинг ҳам кўрсатмалари тингланди.\n3241-ҳарбий қисм бўлинма бошлиғи Ботир Фармоновнинг суддаги кўрсатмасига кўра, унинг гуруҳига Андижон вилояти миллий хавфсизлик бошқармаси биносини қўриқлаш вазифаси топширилган. Гуруҳ 13 май куни тунги соат 2.30 дан эрталабки соат 8.30 гача бошқарма биносини ичкаридан туриб ҳимоя қилган.\n“Менинг бўлинмам шахсий таркибидан 1 киши ўлди, иккитаси ярадор бўлди. 44086-ҳарбий қисмдан бир киши яраланди. Жангарилар қанча талофат кўрганини билмайман. Тахминан 20-25 киши бўлиши керак”, - деди Б.Фармонов.\n55159-ҳарбий қисм аскари Раҳим Рўзиохуновнинг айтишича, 13 май куни 6 киши бўлиб “УАЗ” ҳарбий жипида кетаётганида ҳокимлик биноси олдида ўққа тутилган.\nУ жангариларга асирга тушиб қолгани ва қўлидан яралангани ҳақида гапирди. Адвокатнинг жангариларда уни гаровга олиш ва отиб ташлашга имконият бормиди, деган саволига Р.Рўзиохунов тасдиқ жавобини берди. “Жангарилар сизга раҳм қилди, деб айтиш мумкинми”, деган саволга эса у “инсонийлик туфайли шундай бўлиши мумкин”, дея жавоб қайтарди.\nАдвокат ёнғиндан сақлаш бошқармаси ходими Ҳосилжон Дадабоевга ҳам шундай савол билан мурожаат қилганида прокурор йўналтирилган савол берилганини айтиб, эътироз билдирди. Суд раиси саволни бошқачароқ тушунтиргандан кейин жабрланувчи: “Агар раҳм-шафқат қилганида бизни отмасди. Келаётган машинага огоҳлантиришларсиз отишди”, - дея жавоб қайтарди.\nҲ.Дадабоев оёғидан ўқ еган, машина урилиши натижасида бошидан жароҳат олган. Қуролли шахслар уни гаровга олмай, ўша жойда ташлаб кетган.\nСуд пайтида Андижон воқеалари чоғида турли жароҳат олганини айтган яна бир неча ҳарбий кўрсатма берди.\nЖабрланувчи Муҳаммад Юсупов Фарғона шаҳрида жойлашган 52788-ҳарбий қисмнинг разведкачи мергани. Унинг суддаги кўрсатмасига кўра, 13 май куни эрталаб мазкур ҳарбий қисм аскарлари Андижонга етиб келган. Унинг бўлинмасига Сой маҳалласида блок пост ўрнатиш топширилган.\nМ.Юсупов аскарлар кўчани тўлдириб келаётган оломонга ва олдинги қатордаги гаровдагиларга қарата ўқ узмаганини таъкидлади.\n“Капитан Жўраев ўртага чиқиб, уларга қуролларини ташлаб, ажратилган коридордан чиқиб кетавериши мумкинлиги, ҳеч ким қаршилик кўрсатмаслигини айтаётганида оломон ичидан автомат қуролдан тўхтовсиз ўқ узилиб, капитан жароҳат олиб ерга қулади... Учинчи ҳарбий хизматчи ҳам яралангандан кейин капитан Жўраев ва қуролланган шахсларни мўлжаллаб отишга буйруқ берди”, - деди М.Юсупов.\nУнинг айтишича, отишма соат 22 ларгача давом этган. Оломон эса ҳар тарафга қочган. Отишмалар чоғида бир ҳарбий ҳалок бўлган ва 8 таси жароҳатланган.\nМ.Юсуповга Сойдаги отишма вақтида жангарилар ёки оломондан қанча киши ўлгани ҳақида савол берилмади.\nАввалги суд мажлисларида судланувчилар 10 май куни Андижон туманидаги Оқёғ қишлоғида акрамийлар гуруҳи тўпланганидан хабардор бўлиб келган милиция ходимлари калтаклангани ҳақида кўрсатма берганди. 3 октябрь кунги суд мажлисида шу тадбир чоғида жабрланган Андижон тумани ИИБ ходими Жамшид Рўзиохуновнинг кўрсатмаси тингланди.\nЖ.Рўзиохунов ёрдамчи куч сифатида қишлоққа борганида акрамийлар томонидан ушлаб олиниб калтаклангани, оёқ-қўли боғланиб, сувга ташлаб юборилгани, бахтли тасодиф туфайли омон қолганини гапирди.\n“Ариқнинг эни 4 метрдан ошиқроқ, чуқурлиги 2-3 метрлар экан. Оёғим ерга тегмади. Мени ўлди деб сувга ташлаб юборишган. Совуқ сувга тушганимда ҳушимга келгандим. Қирғоққа чиққанимда қўл-оёғим ечилган эди. Қандай ечилиб кетганига ақлим етмайди”, - деди жабрланувчи.\nУчастка нозири Аъзамжон Қодиров ҳам, суддаги кўрсатмасига кўра, 10 май куни Оқёғ қишлоғида қаттиқ калтаклаган.\nКасби ҳайдовчи Иброҳимжон Тўрабековнинг билдиришича, ўғли ҳокимлик биноси олдига борган ва номаълум сабабларга кўра ҳалок бўлган.\n“Сойда кимдир маҳоратини синаганми, ўқ бир жойдан келиб қолганми, бошига теккан. Кейин шифохонага олиб борилган. Ўша ерда ўлибди”, - деди И.Тўрабеков